text:
Sît par scrivi di scuele furlane, par publicâ materiâi e vie indenant. Viodarìn ce che al ven fûr lavorant.
venerdì 29 giugno 2012
Signoraggio
Chi la spiegazion: Il signoraggio bancario spiegato a mio figlio
martedì 26 giugno 2012
"La sensale di matrimoni"
La serade culturâl, inmaneade de Aministrazion comunâl di Sedean in colaborazion cu la UTE di Sedean e cu la partecipazion de Compagnie de UTE di San Vît dal Tiliment “Gli Improbabili”, e vignarà fate
La jentrade e je sore nuie cun ufierte libare che e vignarà indreçade aes popolazions de Emilie danegjadis dal taramot.
domenica 24 giugno 2012
Elenc insegnants di furlan
"L’iscrizione nell’Elenco regionale costituisce condizione necessaria per svolgere attività di insegnamento della lingua friulana nonché per esercitare la funzione di coordinatore di rete."
La domande di iscrizion e à di jessi presentade jentri il 13 di Lui.
Viôt dutis lis informazions chi.
martedì 5 giugno 2012
scree de mostre "A disevin che in chel mulin..."
La mostre e met adun 80 ilustrazions, sù par jù, che a contin, par mieç des imagjinis, i mîts e lis leiendis furlanis.
La mostre e restarà vierte pe int ogni domenie dai 17 di Jugn ai 29 di Lui des 15.30 aes 16.30 in concomitance cu la vierzidure di domenie dal Mulin di Rivis. La jentrade e je libare.


c: text/html

text:
Umberto Eco
Umberto Eco (Alessandrie, Piemont, Italie, 5 di Zenâr 1932 - Milan, Italie, 20 di Fevrâr 2016) al ere un scritôr, un semiotic e un filosof talian, innomenât sedi pes sôs oparis di narative che pai siei tratâts di semiotiche.
Tabele dai contignûts
Biografie[cambie | modifiche il codiç]
Nassût ai 5 di Zenâr dal 1932 te citât di Alessandrie intune famee di 13 fîs, al à studiât filosofie e letaris te universitât di Turin, dulà che si à laureât. Al à lavorât tant che professôr in diviers centris prestigjôs e dal 1971 al ocupe la catedre di semiotiche ae universitât di Bologne. Par vie dai ricognossiments dal mont de educazion superiôr al è dotôr onoris causa di une trentine di istituzions.
Al è stât batiât par satrap de patafisiche pes sôs voris umoristichis, tant che Cemût viazâ cuntun cangûr, e par vê perfezionât un dai siei ramaçs, la cacopedie.
Altris ricognossiments lu àn puartât a jessi membri dal Consei dai Savis de UNESCO. Al à ricevût tal 2000 il Premi Princip des Asturiis di Comunicazion e umanitâts.
Al à lavorât ancje intai mieçs di comunicazion di masse intal cjamp culturâl. Al à une vore di passion par dut chel che al inten la Ete di Mieç, lis lenghis e i classics. Curiosementri, al è ancje un espert di James Bond.
Oparis plui famosis[cambie | modifiche il codiç]
Novelis[cambie | modifiche il codiç]
- Il non de rose (1980) - Romanç storic che al è stât adatât al cine e al è deventât un sucès. Al messede elements di intric poliziesc cu la erudizion medievâl e nus mene dongje chê ete.
- Il pendul di Foucault (1988) - Vore che e pant cemût che trê lavoradôrs di une cjase editore a restin cjapâts dentri des lôr propriis invenzions.
- La isule dal dì prin (1994) - Un nobil dal secul XVII sal reste blocât intune nâf tun fûs orari e al fâs riflès sul passâ dal timp, sui altris e su lis convenzions.
- Baudolino (2000) - Romanç che al conte des aventuris di un zovin contadin adotât di un imperadôr, struturade sul fâ dal romanç picaresc.
- La misteriose flame de Regjine Loana (2004) - Un om che al piert la memorie al cîr di recuperâle, tornant a creâ il timp de zoventût dal sô autôr.
Oparis sagjistichis[cambie | modifiche il codiç]
- Opere vierte
- Diari minim
- Kant e il ornitorinc
- Semiotiche e filosofie dal lengaç
- Il segn
- Art e bielece ae estetiche medievâl
- I limits de interpretazion
- Sîs spassizadis tai boscs naratîfs
- Lector in fabula
- Apocalitics e integrâts
- Sore la leterature
- A cirî la lenghe perfete
- Storie de bielece
- Storie de brutece

robotstxt: allowed

filter: keep


text:
E cres la
tension jenfri Ongjarie e Romanie cun scambis di acusis simpri plui
pençs su cemût che a vegnin tratadis lis minorancis. Za di timp il
guvier ongjarês al è impegnât a imbastî contats cu la part plui a
diestre de comunitât magjare che e vîf in Romanie. Chest
compuartament però nol à dome jevât lis critichis des autoritâts
di Bucarest, ma ancje chês dai partîts moderâts che a rapresentin
la maiorance de comunitât ongjarese che e vîf in Transilvanie. In
Romanie i magjârs a son almancul un milion e mieç e il lôr pês si
fâs sintî ancje sul plan politic e istituzionâl, di chi duncje lis
preocupazions dal guvier rumen par chescj tentatîfs dal esecutîf
ongjarês di condizionâ la minorance. Il gnûf ministri pai forescj
de Romanie, Titus Corlatean, al à difindût lis politichis dal so
guvier pes minorancis e al à lamentât il fat che ae minorance
rumene che e vîf in Ongjarie no vegnin garantîts i stes dirits che
a gjoldin i ongjarês de Romanie: par esempli no je garantide une
rapresentance parlamentâr pe minorance e si àn grues problemis cu
la presince dal rumen inte educazion e intai media. La segretarie di
stât ongjarese vicjarie, Zsuzsanna Repas, e à rispuindût che la
rapresentance parlamentâr pe minorance rumene e sarà garantide a
partî des elezions dal 2014 e che i 8 mil rumens che a vivin in
Ongjarie a àn garantidis formis di autoguvier che no cjatin pareli
in Romanie.
Font:
Finugor, 21/08/12


text:
Il
Parlament danês al ricognòs inte Catalogne un sogjet politic dal
stes nivel dal stât spagnûl. Si podarès presentâ cussì, in
struc, il sens de posizion cjapade de massime istituzion democratiche
danese par rispuindi ae mozion presentade dal partît di çampe
Enhedslisten par domandâ cemût che la Danimarcje si pon denant dal
procès di autodeterminazion de Catalogne. Pal Parlament danês (cun
64 vôts a pro, 41 astignûts e nissun cuintri) la indipendence de
Catalogne e je un teme che al à di jessi frontât par mieç di un
dialic pacific e democratic tra la Catalogne stesse e il stât
spagnûl. Si trate dal prin Parlament di un stât membri de Union
Europeane che al fronte in maniere esplicite la cuistion, mostrant
che si trate di un teme democratic di interès internazionâl e che
no son dome i catalans a domandâ al guvier di Madrid di scoltâ la
lôr vôs.
Font:
VilaWeb,
19/05/15


text:
venerdì 22 marzo 2013
"RESISTENZE" IL SECONT APONTAMENT: LA PARTIGJANE FURLANE Y LOS NIÑOS REBELDES DI GUIDO CARRARA
Vinars, ai 29 di març 2013, aes 20.30, alì de Cjase dal Marinaretto di Palaçûl, si davuelzarà il secont apontament de rassegne "Resistenze 2013". Dilunc de serade, inmaneade di bande de ANPI adun cun diviersis associazions dal teritori, a vignaran presentâts i libris a fumuts "Angelina, una storia partigiana" e "Il grido del sapo" di Guido"Quisco" Carrara e Raff BB Lazzara. Lis dôs iniziativis editorialis de Anpi di Tarcint/Tresesin e de Bande Tzingare nus contin, cuntune modalitât e un lengaç no convenzionâi dôs resistencis; il fîl ros jenfri la storie de partigjane furlane e chê visionarie dai fruts ribei de Americhe Latine che lotin cuintri il sfrutament dai adults e dal "sisteme" a rapresentin pai organizadôrs une ocasion di no pierdi par alimentâ la memorie ma ancje par dâ vôs ai ultins che inmò vuê, par doprâ lis peraulis di Guido Carrara, "a esistin e a resistin". Vinars, dopo la introduzion di Lorenzo Fabbro, Gabriella Cecotti a dialogarà cui autôrs intant che Mauro Daltin e Simone Ciprian de "Bottega Errante" e learan cualchi toc leterari intervalât des cjançons "resistentis" dal Coro Popolâr de Resistence di Udin e dai Luna e un Quarto. Une mostre des riproduzions e di cualchi taule origjinâl dal "Grido del sapo" si podarà visitâ par un pâr di setemanis intai oraris di vierzidure dal centri di agregazion pai zovins Art Port.
Pubblicato da PD Palazzolo dello Stella a 07:22
Etichette: anpi, argjentine, basse furlane, coro popolare resistenza, friûl, fumuts, g.carrara, g.cecotti, l. fabbro, lunaeunquarto, m. daltin, memorie, musiche, palaçûl, partigjans, r.bb lazzara, resistence, s. ciprian
Nessun commento:
Iscriviti a: Commenti sul post (Atom)


text:
Une des plui deplorevulis mancjancis di informazion, che a àn sufiert i oms e lis feminis in dutis lis epochis, si relazione cul ses dai agnui. Il dât, mai confermât, che i agnui no fasin l’amôr, forsit al significhe che no lu fasin ae stesse maniere dai mortâi.
Une altre version, mai confermade però plui inverosimil, a sugjerive che se ben i agnui no fasin l’amôr cui lôr cuarps (pe semplice reson che no ju àn) lu celebrin in cambiio cun peraulis adeguadis.
---
Cussì, ogni volte che Agnul e Agnule si cjatavin te intersezion di dôs trasparencis, a scomençavin a cjalâsi, sedusintsi e tentantsi mediant il scambi di smicjadis, clarementri angjelichis.
E se Agnul, par vierzi il fûc, al dîs: “semence”, Agnule e stiçave rispuindint: “agâr”. Lui al dîs: “lavine”, je delicadementri e dîs: “precipizi”.
Lis peraulis si incrosin,turbantsi come meteorits o cjarezant come flocs di nêf. Agnul al dîs: “trâf”. Agnule e dîs: “grote”.
---
A svolacin par li un Agnul custodi, misogjin e cidin e un Agnul de muart, vedul e nereôs. Però la copie di amadôrs no si interomp, continuant sivilant sul amôr.
---
Lui al dîs: “risultive”. E je “bacin”.
Lis silabis si imbombin di rosade e par chi e par là, cristai di nêf a circolin tal aiar cu la sô spiete.
Agnul al dîs: “spade”. Agnule sflandorose e rispuint: “feride”. Lui al dîs: “glon” e je: “scjampanade”.
---
E tal precîs istant dal orgasmi ultra teren, i cirs e i cumulonimbi, a fremin sclopant tun sgrisulâ.L'amôr dai agnui al plûf bondant sore il mont.
----
L’origjinâl in spagnûl al è di: Mario Benedetti scritôr, poete e sagjist. Al jere di nazionalitât Uruguayane. La so produzion leterarie e je stade une vore intense.
Jo mi soi dome permetût di tradusilu, o speri di vê fat un bon lavôr.
----


text:
I
rapresentants dal Moviment pal Progrès Democratic, un dai partîts
de comunitât albanese che e vîf inte Serbie meridionâl, a
domandaran un jutori finanziari ai guviers dal Cossovo e de Albanie.
Se inte leç finanziarie serbe pal 2014 a son 45 milions di euros pe
comunitât serbe che e vîf in Cossovo, alore si pues meti dentri
fonts pe comunitât albanese de Serbie ancje intai belançs dal
Cossovo e de Albanie, a zontin i rapresentants politics de minorance.
Une domande uficiâl sotscrite di ducj i partîts de comunitât
albanese che e vîf inte aree di Preševo / Presheva, Bujanovac e
Medveđa e sarà duncje spedide in curt ai guviers di Pristina e di
Tirana. La iniziative e je partide juste cualchi zornade dopo che i
rapresentants de minorance a vevin bandonât la taule di confront cul
esecutîf serp là che e jere stade boçade la lôr propueste di meti
sù tribunâi e uficis judiziariis ancje te aree là che e vîf la
comunitât albanese.
Font:
Balkan Insight, 27/11/13


text:
dilluns, de maig 29, 2006
Jugn al è za ca
ce biel ch'al è mai però. Lis seris cuntun pôc di buere mi plasin masse, stant lontan dal Friûl mi soi acuart che la buere e je une robe a cui sin usâts... parcè che, ca di me almancul, no je mai masse, simpri chel tant, che soredut di unviar jude a tignî lontan la fumate. Po ben, o ai fat un cuatri esams in chest periot, no sai ancjemò i risultâts, po al sarà un lunc fin setemane, grazie a la "fieste nazionâl"... jo no fâs fieste, ma une zornade di mancul in citât no je mâl. Ancje parcè che prest al rivarà il cjalt vêr e lì alore si patirà...
îr soi ancje stât a Mirabilandia, che par cui che nol sa al è un parc di divertiment dongje Ravenna... i zûcs cu la aghe a son i plui biei, e se tu sês in companie tu ti divertissis un grum
îr soi ancje stât a Mirabilandia, che par cui che nol sa al è un parc di divertiment dongje Ravenna... i zûcs cu la aghe a son i plui biei, e se tu sês in companie tu ti divertissis un grum
dissabte, de maig 20, 2006
Balon, furbos e cine
Sin di gnûf sot esams... ca no si finis mai. Intant tal balon al sucêt di dut, e dopo a disin che un nol à di vergognâsi di jessi talian... o cu lis scomessis, no capissi cemût che cussì tancj zuiadôrs cun dut ce che bechin e àn voie di riscjâ cussì. O sin al livel di tierç mont no miôr... ridin se sucedin in Vietnam o in Argjentine ma ca a si fâs di piês. Che altre sere o viodevi La meglio gioventù aka La miôr zoventût di Pasolini... biel cine ancje se mi mandin dome il prin toc e chel altri cuissà cuant. E un professôr di letaris mi pâr i diseve di lâ vie de Italie prime ch'al podeve... e o jerin tai agns 60, boom economic e dut il rest. Sperin di rivâ a passâ il confin prime che sedi masse tart
divendres, de maig 12, 2006
Big city life
Chestis citâts a son propit grandis. No covente lâ a Los Angeles o cuissà dulà, za une citât come Bologne e je grandone. Lu pensavi chê altre gnot suntun autobus, ch'al continuave a lâ viers fûr e a erin simpri cjasis ator. E dut al ere silenziôs cence traffic, ma biel, ancje se dut diviars rispiet ae Americhe, ca nol è che tu puedis zirâ a vueit in machine, no tu âs chilometros di autostradis (e chês che son tu lis pais masse). Mah, o stoi studiant pes provis intermidiis, sperin in cualchi bune gnove pe fin de prossime setemane, e che no sedin veris lis previsions che disin ch'al rive un grum di cjalt
dimarts, de maig 09, 2006
30 agns dal taramot
Ai 6 di Mai a colavin i 30 agns dal taramot che al à butât jù paîs intîrs. Jo no eri ancjemò nassût, ma dome a viodi lis imagjinis mi vegnin i sgrisui, e ancje o soi orgoliôs parcè che dut al è tornât come prime. Sperin di no dismenteâsi mai di ce che i furlans a àn fat come che fasin par tantis altris robis de nestre storie antighe.
dilluns, de maig 01, 2006
Incuintris
Al è incredibîl però come tu incuintris int simpatiche par câs. îr di sere o jeri in Place Sant Stiefin, lì des siet glesiis (e cun chest se cualchidun al sta leint al à forsit capît dulà che voi a torseon/studii...) o jeri sintât cuntun amì e cjacarant o vin cjatât un doi fantats dal puest (al è dificîl cjatâju, a son masse di fûr) e a la fin si sin divertûts. A son chestis lis robis che mi plasin. Ancje se chest al è un timp di polse, par cui al pues jessi par chest che mi soi divertût, i moments dûrs e àn di vignî. Ma, come che disin tal rèclame, life is now, so screw you up, carpe diem e vie di lunc
Subscriure's a: Missatges (Atom)


text:
1998
De Vichipedie, la enciclopedie libare dute in marilenghe.
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
Pal Mont[cambie | modifiche il codiç]
- 3 di Fevrâr - un avion militâr merecan impegnât intune esercitazion al taie il fîl de funivie dal Cermis, in Trentin: a murin 20 personis
- 4 di Fevrâr - Afganistan - Un taramot di 6,1 grâts de scjale Richter al fâs plui di 5000 muarts intal nord est dal paîs
- 2 di Mai - A Brussel in Belgjo e nas la Bancje Centrâl Europeane par definî la politiche monetarie de Union Europeane
- 7 di Setembar - Larry Page e Sergey Brin a fondin Google
- 17 di Dicembar - in Italie al devente obligatori doprâ il prefìs ancje pes clamadis urbanis
Nassûts[cambie | modifiche il codiç]
Muarts[cambie | modifiche il codiç]
- 13 di Avrîl - Patrick de Gayardon, parecjadutist francês (n. 1960)
- 15 di Avrîl - Pol Pot, rivoluzionari cambogian (n. 1925)
- 2 di Lui - Sergio Maldini, scritôr e gjornalis talian (n. 1923)
Premis Nobel[cambie | modifiche il codiç]
- pe Pâs: John Hume, David Trimble
- pe leteradure: José Saramago
- pe midisine: Robert F. Furchgott, Louis J. Ignarro, Ferid Murad
- pe fisiche: Robert B. Laughlin, Horst Störmer, Daniel Tsui
- pe chimiche: Walter Kohn, John A. Pople
- pe economie: Amartya Sen


text:
Lenghe gaeliche scozês
Il gaelic scozês (Gàidhlig) al è une lenghe che e fâs part dal grup Goidelic des Lenghis Celtichis. Chest al cjape dentri ancje l'irlandês e il manx. Al è distint dal ramaç britonic des lenghis celtichis, che al cjape dentri il galês, il cornic, e il breton. Scozês, manx e irlandese a derivin ducj dal irlandês antîc. Al di difûr de Scozie, cualchi volte al ven definît Scozês, un ûs che al è di assegnâ almancul a 1.500 agns indaûr. Il gaelic scozês nol varès di jessi confondût cul scot, parcè che fint dal secul XVI cun chest tiermin al è stat definît l’anglic des Tieris Bassis ("Lowlands"), che si à disvilupât a partî de forme nordiche dal prin inglês medi.
Il gaelic scozês al à vût une crisi intal '700 e intal '800 cuant che i inglês, dilunc des clearances, a àn improibît di fevelâlu. In cheste fase e je stade une vere pulizie etniche, caraterizade de espropriazion des tieris ai clans, la abolizion dai clans stes, la improibizion di fevelâ gaelic in public. Nissune tradizion no podeve jessi mantignude (nancje no si podeve sunâ la pive). La emigrazion in altris tieris e je stade in part sfuarçade. Cumò al è daûr a ripiâsi, massime in ambit academic.
Si fevelin variantis dal gaelic scozês ancje in Gnove Scozie, Canadà, in Gnove Zelande e in altris ex coloniis britanichis.


text:
La
lenghe e la culture ocitane a son al centri de gnove campagne di
promozion turistiche svilupade dal dipartiment de Tarn, o sei la
provincie che e cjape dentri la citât di Albi. Manifescj e
publicitâts leâts ae campagne a proponin peraulis di atrat par
ocitan o par “francitan”, o sei il francês ocitanizât fevelât
a nivel popolâr. Il materiâl turistic e il sît di promozion dal
dipartiment a marchin la centralitât de lenghe e de culture ocitane,
judicadis la clâf vere par cognossi e par capî chest teritori logât
intal cûr de Ocitanie.
Font:
Jornalet,
13/07/15


text:
31.1.11
Al torne Alc&Cè cui Gnognosaurs
Al è jessût il gnûf numar di Alc&Cè, dulà che e tache une gnove aventure dai Gnognosaurs. Il numar de rivistute in marilenghe par fruts si cjatilu in zonte a La Vita Cattolica di cheste setemane (jessude vinars) o si pues ancje scjamâ in pdf su chest sît.
Pubblicât da I Gnognosaurs a lis 10:05 Argoments: gnognognovis
12.1.11
UN PIÇUL GNOGNOARTIST.
Si visaiso dal bon par la gnognospilute? Bastave puartâlu a la presentazion dal gnognolibri par vinci une spilute dai Gnognosaurs. E par cui che al colorave il bon, lis spilutis a deventavin dôs.
Ve chi alore la plui biele "opare" che o vin ricevût (te presentazion di Udin): il bon colorât da Mario, 7 agns. Brâf Mario!
Ve chi alore la plui biele "opare" che o vin ricevût (te presentazion di Udin): il bon colorât da Mario, 7 agns. Brâf Mario!
Pubblicât da I Gnognosaurs a lis 09:29 Argoments: gnognognovis
Iscriviti a: Post (Atom)


text:
martedì 2 febbraio 2016
Contecurte Day - Un struc
12 coments:
- Giacomo Trevisan ha detto...
-
A è stade une fieste bielissime!
- 02/02/16, 23:32
-
-
Vere, come che al dîs Giacomo, une bielissime fieste Un fieste che oltri a bielis contis (dutis) e à pandût a la int presint, graciis al ostîr, famei, berlon, cjantôr, camarele e aiutants, la braùre di oms e feminis di spetacul. Une esperience che e ves di ripetisi in altris paîs pal potenziament di contecurte e de stesse lenghe furlane.
Par mê e che o tornavi in furlane, e je stade pardabon une vere zornade di gjonde. Tant al è vêr che une volte rivât al agriturism, dopo cualchi tai, jessint stade nomenade Mariute, la gnove Contesse des Contis, jo mi soi sintût il cont.
Ps. Mi è dome displasût che propit al agriturism, indulà che o crodevi di sigûr di bevi insiemi a la clape di conrecurte no si è presentât nissun. Mi jeri dismenteât che la fumate in chê di e jere penze e che la ostarie di contecurte e je soredut virtuâl, ma va ben lu stes.
Nello Malisano
- 03/02/16, 10:22
- gelo stellato ha detto...
-
eh, purtrop Nelo, par noaltris al jere plui che fumate il fat di meti vie dut e puarta vie la robe ecc... :(
- 03/02/16, 10:42
- Yaio ha detto...
-
Ce biele fieste e ce tante int. Pecjât chi no ai podût vignî.
Jaio
- 03/02/16, 13:11
- Galliano ha detto...
-
Un compliment gjenerâl, pal sucès di Contecurte day, scomençant dal Ostîr e vie indevant, rivant ai Contecurtârs e a une sale fisse di int. Compliments a lis trê contis vincidoris.
Cheste pal Ostîr: tu âs il gno permès di mangjâ il muset, tu mi fasarâs savê se al jere bon. La distance e fâs chescj scherçs.
- 03/02/16, 16:25
-
-
Ostîr, Famei, Berlon, Cjantôr, Camarele e aiutants, contecurtârs presints e lontans, ce plasê pensâus ducj insiemi in ligrie. Di cemût ch'a lu fasès viodi o crôt che il vuestri mût di fâ al sedi il plui intaiât par tirâ dentri la int in te furlanetât. Di sigûr une vore miôr des "glesiis" lontanis de int come la filologjiche ch'a reste come l'academie de crusche, ancje s'a fevelin e scrivin al 70% in talian e il rest in marilenghe. Bepi
p.s. perdonâimi la vierte a la Nuzio Filogamo.
- 03/02/16, 18:01
- Giovanni Nello Malisano ha detto...
- Questo commento è stato eliminato dall'autore.
- 04/02/16, 21:29
- Giovanni Nello Malisano ha detto...
-
Podaressin fâ un libri cun dutis lis contis: il libri di contecurte day. E lu fasin comprâ, se lu vuelin, a dutis li bibliotechis dal Friûl, e magaria lis scuelis indulà che insegnin il furlan. Daspò ogni contecrtâr pues obleâsi a vendi une desene di libris ai amîs. E cussì vin paiade la pôre.
- 04/02/16, 21:37
-
-
Ce displasè no podè jessi stât. Isal pussibil sintì cualchi conte? Si podares meti intal sît une sezion multimediâl...
- 06/02/16, 08:18
- gelo stellato ha detto...
-
o viodarìn di proviodi sie pe publicazion des contis, sie magari rindint disponibil l'audio. cul timp :)
- 06/02/16, 09:28
-
-
Galliano, mi displâs che sês rivât ultin ma no tu meretavis... al è come se un Mennea al fos finît inte prime baterie cun Quarrie, Borzov e altris campiononons... Vencolade e je une biele storie oniriche...
Bulo!
SEGUONO 11 FIRME:
CARNEVALI, PERFUMO, WOLFF, HEREDIA, SA, TELCH, AYALA, BABINGTON. YAZALDE, HOUSEMANN, KEMPES
- 06/02/16, 20:40
- Galliano ha detto...
-
O volarès rispuindi a chest anonim par ringraciâlu dal so preseament. Di Lui o rivai a capì che al dovarès sei un patît dal balon e no dome.
Intune democrazie esercitade a traviers des elezions, o savìn che la volontât popolâr e je sovrane. Sicheduncje (come che al diseve gno barbe) al è just e al stâ ben che e sedi stade cussì.
O ringracii ancje i firmataris aderîts al anonim, a forin grandis figuris dal balon Argjentin, la grande part di chescj zuiadôrs a son ancjemò in vite.
- 09/02/16, 16:28


text:
Une volte crepade la vecje lui nol veve spietât che cualchi dì par demolî dut e in pôcs mês, fasintsi judâ di so cugnât moredôr e di trê braos operaris rumens, al veve tirât sù une biele vile, un fortilizi cun ducj i COMFORTS.
E ben doi profonts garages pal so SUV e pe Smart de sô femine.
Dopo di un prin otubar avonde seren e cjalt i varis Bernacca a proviodevin pai ultins dîs dal mês grandis ploiis ma Tite nol jere par nie preocupât te sô fuartece… se mai al ves tignût la stamberghe di prime al varès scugnût meti vacinelis a lis primis gotis… E cussì, la vilie dai Sants, ancje se al veve montanât dute la gnot e su Italia 1 a vevin dit che “l’Isonzo ha allagato Pordenone”, lui distès al pensà di jessi, pûr no vint di scugnî lâ a vore ta chê maladete dì. Al le jù intal interât par tirâ fûr il so machinon cjolt cul leasing. Apene vierte la puartute dal garage une grande masse di aghe lu invistì. Prime di murî inneât Tite al pensà che la none e veve vût reson: se lui al ves tignût chê cjase come che e jere… di sigûr nol varès fat chê brute fin!


text:
Lindo al jentrà te stale e si rimpinà sul tiezon, doprant la scjale di fier.
Al veve bielzà preparât il mus, tacât il cjar, e ducj i doi a polsavin tal mieç dal curtîl.
La bestie si parave des moscjis scoreantsi cu la code; cualchi colp al sunave sul riplan dal mieç, scovât di pôc, e netât dai fros, polvar e sclesis. Di adalt, l'om al de une businade, cuinçade di un porco, che e scjassà la place di un paîs inmò cuiet e cidin, in chê cjalde sabide di Lui. Bisugne movisi, al pensà, fasint i conts dal timp che i varessin metût a rivà a Rivignan e di trop che i sarès vanzât par passâ, tornant, ta lis ruinellis a tirâ sù un cuatri fassuts. Simpri che la femine i ves lassât fâ… al pensâ sielzint une bale di stran, e butantle jù pe trombe, dongje dal bo, che al molà, spaurît, une mugulade di fastidi.
Al smontà e al cjamà la bale propit tal mieç dal cjar, di traviers, e al tornà a voltâsi viers la puarte di cjase. Scolastiche e steve jessint propit in chel, e e veve mandât indevant i fruts, che a corevin tant che sfolmenâts viers di lui. Il plui grant al rivave denant, fasint valê la gjambe plui lungje rispiet aes dôs frutis, che cun di plui a pierdevin timp a tirâsi pai cjavei. L'ultin, il picinin, petenât e inflochetât, al steve tal braç di sô mari, cun doi voglons simpri scocolâts. «Sentaisi li!» al intimà Lindo, cjamaintiu sul cjar un ae volte. «E fers e cidins, di no spaurî il mus!»
I piçui a jerin cuinçâts come pipins. Luigjino cuntun golet inamidât dûr come il cret e la gjachetute prestade e botonade strente. Mariangela lu cjalave di sot la pinie, tocjantsi dut un dret il floc blanc che e veve tai cjavei e che le faseve sintî une principesse. I pareve, a ognidun, che chel altri al ves sielt il puest miôr, di sintâsi parsore de bale di stran, e cussì si sburtavin un cul altri, cul cûl, çocantsi cu lis scarpis pene lustradis, che a nulivin di gras. Lussie, invezit, si jere sintade di chê altre bande, dant la schene al mus, cuntune musate rabiose che no si capive di dulà che e rivàs a tirâle fûr.
Se ducj i fruts, in chei agns cetant dongje de vuere, a jerin un tichinin salvadis – vûstu pe educazion, che e mancjave; vûstu pe fan, che 'nt dere simpri avonde – jê e jere teribile. Tignile ferme al jere impussibil, e cuant che si meteve tal cjâf une robe, di fâ o di no fâ, e rivave cuasi simpri a vêle vinte. Sô agne e jere convinte parfin che e fos striade, tant di puartâle no dome dal plevan, a fâle benedî, ma di fiscâ cussins e materàs par cjatâ e disfâ grops te plume e tai scartòs di blave che ju jemplavin. Chê dì, par convincile a montâ sul cjar, plui che i scufiots a jerin coventadis lis promessis pandudis di sô mari, su ce che e varès cjatât dulà che a vevin di lâ.
«’nd à una grandonone», i veve dit Scolastiche, cimiant, «no tu âs mai viodude une compagne; ma se tu âs voie di stâ cjase…»
A Rivignan, a pearin il mus te ombrene dai morâi, in mieç de place, e a jentrarin ducj tal negozi di Vigji, il fotografo, prin a vê metût sù un studi, tai paîs li ator.
Lindo al jere stât li pôcs dîs prin, a domandâ trop che al costave, e jessint che al leve pandint par dute Talmassons che i siei fîs a jerin i plui biei dal paîs, al veve decidût che cuntune fotografie di picjâ in cjase e mostrâ a ducj, la robe si sarès rinfuarçade inmò di plui. Si usave fâ une foto de famee, in chei agns, e no si veve plui pôre come prin, framieç lis vueris, cuant che cualchi vieli al refudave di metisi in pose, convint che la robe e podès fâi mâl, o che al fos pecjât o opare dal diaul. Il diaul però, in cualchi maniere, al metè il piç: Lussie e veve tacât a vaî.
E vuicave e e bateve i pîts par tiere, cuasit come se e fos in marce. E jere une sene colaudade, la frute lu saveve ben, e ancje se e meteve in cont cualchi pataf, un grant dispendi di vôs e energjiis, e puartave a un sucès cuasi sigûr.
Vigji si tignì lis mans su lis orelis, disperât.
«Cence no la fâs! Cence no la fâs!» e leve scandint la frute, a ogni colp sul paviment.
E dopo mieze ore di chê naine, cuntun rosari di blestemis di so pari – che però no le tocjave nancje cuntun dêt e sot sot des mostacjutis al riduçave – e i patafs di ordinance de mâri, la frute e otignî. Ancje se delicade, e ancje se e veve scrit “non toccare”, suntun biliet di cjarte poiât su la cotule, Vigji si rindè e la tirà jù de grande scansie dulà che e jere poiade, masse cjare par jessi vendude a chê puare int.
Lussie e tirave sù cul nâs, musticade, recitant la sô part fin insomp, ancje cuant che il scat de machine fotografiche al fissà par simpri, tal blanc e neri de imagjine, la sô vitorie: una pipine di siôrs, lustre e petenade, sentade sui zenoi.
Contis dal Ostîr
di Raffaele Serafini
____________
Cheste conte no je une come dutis chês altris, dal Ostîr, e neancje la imagjine, che e je une fotografie autentiche dai siei vons pe bande di mari (agns '50). E je une conte in anteprime par ducj i contecurtârs che e rivuarde une gnove di bande dal Ostîr che e rivarà intal mês di Setembar o ai prins di Otubar.
Si podarà lei dome chi su Contecurte, e speri che us plasi.
L'Ostîr


text:
Romanie, Ongjarie: strategjiis in comun a pro dai ongjarês
Il president dal Parlament ongjarês Szili Katalin e l’eurodeputât Laszlo Tokes, rapresentant de comunitât ongjarese de Romanie, si son cjatâts ai 23 di Zenâr par viodi di meti sù un coordenament par svilupâ politichis in comun a pro des comunitâts ongjaresis dal bacin carpatic. Katalin al presentarà al Parlament di Budapest un plan che al ledi ta cheste direzion e al à za dite che une des prioritâts e sarà chê de educazion. Par chest al à dite che al poiarà il finanziament de educazion par ongjarês fûr de Ongjarie, come tal câs dai istitûts universitaris rumens “Partium” e “Sapientia” là che cheste lenghe e ven doprade par insegnâ.
Font: Divers.ro, 24/01/08


text:
Intes
isulis Baleârs no si fermin lis contestazions cuintri dal progjet
dal guvier de comunitât autonome par mudâ la leç di funzion
publiche. L’intindiment dal esecutîf vuidât dal PP al è chel di
limitâ la leç di normalizazion linguistiche e cun chê ancje une
schirie di misuris che a garantissin la presince paritarie de lenghe
catalane inte scuele e intes aministrazions publichis. Ancje il
sindacât STEI-I al domande al guvier di fâ ziruc e lu invide a
tignî cont de domande reâl che e rive dai citadins des isulis. Cun
di fat il sindacât al ricuarde che i gjenitôrs a puedin za sielzi
la lenghe che a àn miôr pai lôr fruts e a pene il 7% di lôr al à
sielzût il spagnûl come prime lenghe di insegnament pai lôr fîs,
cuintri di un 78,3% che al à sielzût il catalan e di un 14,7% che
al à aderît al progjet linguistic proponût dal istitût scolastic
là che ju àn iscrits.
Font:
Europa Press, 29/05/12


text:
Il menau di Çurçuvint: fâi cuintri ae crisi restant in Cjargne
Vivi in mont al è simpri plui dificil: no je retoriche, ma realtât, ma si pues ancje sielzi di restâ.
Simone Turco, 25 agns, di cuasi doi agns al fâs il menau. La sô e je une sielte coragjose: al jere sot paron e par colpe de crisi al è restât a pît cul lavôr. Dopo doi mês che al jere a cjase, lu veve cirût une dite par lâ a lavorâ lontan: al sarès tornât dongje dome 15 dîs ogni 3 mês di lavôr e al varès vût une buine paie. Ma Simone al veve za alc altri tal cjâf: deventâ un menau. Al à tirât dongje un pôcs di imprescj e planc planchin al à tacât a fâ i prins lavoruts.
IL LAVÔR_“Mi ocupi totalmentri dal bosc – al conte Simone - dal tai dal arbul ae vendite. O lavori ancje par altris ditis, magari fasint dome il tai dal legnam, o dome puartantlu fûr te strade. Vint esperience cul escavadôr cualchi dite mi clame. O lavori pai privâts e pes grandis ditis. O ai provât a proponimi tal gno Comun di Çurçuvint ma no ai vût bon esit.
Al comun i vevi fate une propueste che nissune imprese e pensarès di fâ: se o vês manutenzion di fâ di stradis, mûrs, murets, acuedots, slacs, oparis mistis, jo mi furnìs cun dut ce che al covente e o fâs i lavôrs e invezit dai bêçs mi paiais cul legnam. Mi è stât rispuindût che no si pues. O ai domandât se o podevi vê in gjestion un bosc: mi àn dit che no vuelin. Mi sei proponût di netâ la strade di mont ma il comun mi à rispuindût che si ocupe la protezion civîl; di netâ la nêf a clamade, ma mi àn dit che nol è pussibil. Ancje se in altris comuns si fâs. Nol è nuie meti in pîts une imprese: il dificil al è fâle cressi parcè che, magari cussì no, nissun ti da une man. A disin che ur van incuintre ai zovins: e je une maree di balis. O sotscrîf ce che ti dîs. Parcè che plui che a dâti, fale chei cuatri che ti cognossin, a son ducj pronts plui a gjavâti alc.”
UNE ZORNADE CHE NO FINÌS AES CINC _ “E po tancj sacrificis: no esistin sabidis o domeniis, ploie e soreli. Nol esist che un menau al puedi lâ a Lignan il mês di Avost. Ciert: sot paron o fasevi il gno e cuant che a jerin lis 5 o lis 6 o vevi finît, o cjolevi la machine e magari prime di rivâ a cjase mi fermavi cui amîs a bevi l’aperitîf. Cumò o finìs aes 5-6, o ven a cjase e o ai da preparâ la robe pal domans, telefonâ a chei che mi àn di dâ i bêçs, telefonâ a chei che mi àn di dâ robe, in pratiche proviodi a dut: al comence il secont timp de mê zornade lavorative.”
TIGNÎ DÛR_Ma Simone al cîr di tignî dûr, parcè che al è tacât ae sô tiere, ancje se a pene scomençât al pensave che al fos plui facil jentrâ tal zîr: “Fin che o rivi a pari no mi lamenti, dal moment che o larai a rimeti i pensarai sore. E che no mi si disin che i zovins no àn voie di fâ… Cumò o stoi tacant a ocupâmi ancje di lens di brusâ: dal bosc a cjase tô.”
La Cjargne, par Simone, e reste il teritori plui biel di Italie e il puest dulà podê inmò tentâ di vivi e, parcè no, di lavorâ. La uniche pecje e je la mancjance concrete di un poc, di un jutori pai zovins che come lui a cirin cun fadie e cun fuarce di volontât di no molâ. Ma puedial bastâ par lâ indevant?
Direzion mail: utilizzazioniboschive.st(chiosule)gmail.com
Cel. 34 05 03 47 93 ❚
Marta Vezzi


text:
SIMPRI BOGNS. AA.VV. Pietro Bonini 1844-1905, Tavagnà 1994
Voli grand e cujett, front regolàr, / Scûr il çhavèl e blançhe carnagiòn; / Ce cu dentri mi sint, sùbit s’impàr / Te muse sclete che vûl dî un pastòn. // Alt di persone e meschinutt di çhâr; / Çhamìni svelt, cun t’un ciart abandon; / Dur, parmalòs, di compliments avàr, / Stòi ben di çhâv e cuant a cûr benòn. // Patiss la buère e il çhald; mi maravèi / Se m’intopi ta-i trisçh, simpri nemìs; / Prest me la çhapi e prest la dismentèi. // Disgraziàd in amòr, ma cu-i amìs / Plen di fortune; risolùd, s’ ‘ vuèi; / Pront a murî pa-l gno zentìl Paìs.
Cussì si presente Pieri Bonini, preseât inteletuâl, patriot, garibaldin, insegnant e leterât, nassût a Palme e muart a Udin, citât li che al è stât ancje conseîr comunâl par plui di vincj agns. Il circul culturâl di Palme al à volût onorâ chest concitadin cuntun studi a plui mans (Daniela Galeazzi, Maria Renata Sasso, Paolo Bonini e Alessandro Bearzotti), rigorôs dal pont di viste filologjic, ric di notiziis su la vite e la opere dal autôr, ma ancje sul clime politic, sociâl, culturâl de ete che al à vivût, vâl a dî la conclusion dal Risorziment e il consolidâsi dal ream di Italie. La biografie, i coments critics, la introduzion e lis didascaliis des imagjins a son ducj par talian. Ma lis oparis di Bonini ripuartadis a son dutis (o scuasi) par furlan. Produzion svariade: viers matarans, di ocasion, poesiis romantichis, decjadentis e patriotichis, satiris anticlericâls. E traduzions in furlan di tocs di Carducci, Leopardi, Zanella, Foscolo, Dante, Boccaccio, Longfellow. E ancje autors dialetâi tant che Fucini, Porta, Sarfatti, Trilussa e Belli (doi sunets, ma, pe veretât, un al è apocrif, nol è di Belli; chel altri al è in version ‘censurade’). Par ogni poesie, in plui de traduzion par talian, Bearzotti al zonte une descrizion de struture metriche e une piçule analisi critiche. Un biel lavôr, che nus fâs cognossi un autôr jenfri i prins che a àn scomençât a pensâ a un rinovament de poesie furlane. ❚
✒ Laurin Zuan Nardin


text:
Friûlpoint, la maiute par furlan dal 1999. Un prodot moderni cun lidrîs ben plantadis te tradizion
Maiute furlane di autôr. Friûlpoint al à sposade la filosofie de maiute di autôr furlane intal 1999, aromai passe 15 agns fa. «O pensavin a un alc di origjinâl par pandi la marilenghe, che al fos al pas cui timps, che al plasès ai zovins e che al fos curât tal messaç. Une maiute tant che imprest di divulgazion dal furlan, in mût no invasîf», nus spieghe il titolâr, Michele Venier. «De maiute semplice cuntune scrite simpatiche, la cualitât de nestre propueste si è simpri di plui alçade, an dopo an, e la linie e je deventade plui fashion, slargjant e insiorantsi des maiutis par feminis, lis felpis, chês par fruts e i grumâi.» Par esempli, la gnove linie di bavarins par fruts cun parsore un dissen e lis peraulis di nainis tipichis furlanis. Te confezion al è dentri un librut li che e je la naine complete e la sô spiegazion «No dome une robe simpatiche, ma cuntune dople leture: chê di preservâ e di promovi lis nestris tradizions des nainis» al dîs Michele «Cun chê di un prodot siôr dal pont di viste de grafiche, o volìn sburtâ la atenzion su la impuartance de marilenghe fin di piçui».
Il lavôr par rinovâ la colezion di maiutis Friûlpont al scomence prime de Vierte, tant che un atelier. Si srarìs e si zonte. Si cambie e si rinove. «A son miârs di t-shirts stampadis ogni an. E cuant che, prime de Vierte, o cjolìn in man la linie passade o vin dute une programazion di seguî e di controlâ, di mût che nissun “toc” al ledi fûr produzion e al vedi i numars juscj. Po dopo, cuant che une robe e je ben fate, si fâs publicitât di bessole», al dîs il titolâr.
La plui vendude. Podevino no domandâ cuale che e je la maiute plui sielzude e plui comprade? A ‘nd è une, jenfri lis t-shirt, che e va a butinton. Lu san ancje i corvats che Make frico not war e je la bandiere di Friûlpoint. Il toc che mai al tramontarà. Ma si difint ben ancje Cemût sêstu vuê?, po dopo finide ancje su lis bustutis dal zucar. Di resint, e à un biel sucès ancje la Tabele periodiche dai furlans, chê de chimiche che e à sostituît ducj i elements cui simbui dal mangjâ e dal bevi furlan. Bulo! e je une altre che e plâs ,fate cuntune grafiche di tindince, e pes feminis Superninine no varès di mancjâ intai “armârs a cabine” di une furlane doc! E no smenteìn la storie dal Udin di balon cun le Zico o Austria. Cincuante, invezit, a son i sogjets a catalic.
La rêt di vendite e une gnove propueste. Friûlpoint e sparnice i siei prodots in 50 negozis, in dutis e trê lis provinciis furlanis. «Un numar che o volin incressi, par jessi ancjemò plui presints sul teritori», nus dîs Venier. Ma felpis e maiutis si puedin viodi e comprâ ancje dal sît uficiâl www.friulpoint.it (culì si cjatin ancje dutis lis informazions e altris si puedin domandâ mandant une mail). Il sît al è atîf dal 2004. Come che si diseve, di pôc a Sante Marie al à viert il gnûf laboratori-vetrine (par “talian” si dîs showroom): un pont di Friûlpoint dulà che la marcjanzie si pues viodi e controlâ, un lûc che al sarà magazen e laboratori. «Sensibilitât artistiche, marilenghe e un progjet estetic su misure a saran i ingredients dal nestri secont filon di business. O podìn creâ a richieste gadgets, maiutis e felpis dedicadis, leadis a un specific event, sagris, manifestazions o par une dite. Atenzion: no stampâ dissens che nus puartin, ma - daûr de nestre esperience tal cjamp - creâ une robe fate di pueste, lavorant insiemi al client di mût di produsi une maie buine no dome di fâi publicitât, ma che un al comprarà parcè che e je biele. Duncje comprade par metile intor simpri, no dome par judâ la sagre e doprâle dopo dome par lâ a durmî (Venier al rît ndr). Insume: une vere e proprie maiute Friûlpoint fashion, buine di stâ a pâr cu chês altris, ma fate par te client. Une linie di pueste che si zonte a chê tradizionâl di produzion leade al catalic».
Dopo Make Frico e dut il rest si continuaran a cjatâ li che lis vin simpri cjatadis, ai bancuts di FriuliDoc, par esempli. Come cuant che dut al è scomençât. ❚
✒ Oscar Puntel


text:
«Il gno sium? un sindic cu la fasse zale e blu». Vie pal mês lis gnovis elezions dal Parlament Furlan. La interviste al president in jessude Gianni Sartor
Chei de associazion Parlament Furlan ancje chest an a fasin il referendum digjitâl pe indipendence e la votazion pal “parlament furlan”. Lis gnovis elezions a son tacadis il prin di Otubar par finî ai 31. I risultâts a rivaran intant che La Patrie dal Friûl e sarà in stampe, e o ‘nt darìn cont sul numar che al ven. Intant o vin sintût il president in jessude di chest ideâl Parlament dal Friûl, Gianni Sartor, nomenât fra i 11 elets dal an passât. Di Davian, comerciant, 53 agns, cuntun passât socialist (tal consei comunâl di Çopule tai prins agns 90), al è stât candidât dal MAF-Moviment Autonomist Furlan di Grillo-Strassoldo pes provinciâls di Pordenon e par UAR-Un’Altra Regione di Bandelli a lis ultimis regjonâls.
–––
Cemût mai aial decidût di presentâsi l’an passât a lis elezions dal Parlament?
Jo o soi un dai fondadôrs de associazion. O soi stât cetant deludût des esperiencis politichis di zovin e mi soi rindût cont che se no si fâs une robe fûr dai partîts talians, il Friûl nol otignarà mai nuie. O vin di formâ une cussience politiche come la Catalogne, par fâ un esempli, e duncje cun altris o vin metude sù cheste associazion e imbastît il referendum: al è un progjet che al cjale lontan.
–––
Une particolaritât de associazion Parlament Furlan e je che a son dentri in tancj de Provincie di Pordenon…
Di chel o soi une vore braurôs! I prins trê tes votazions, jo, la Pivetto e Cesarin, o sin dal Friûl Ocidentâl. E nol è parcè che tancj fondadôrs a son di chenti, par esempli lis riunions lis fasìn par comoditât a Udin che al è plui centrâl e comut par ducj. Cheste e je une dimostrazion che al è vêr chel sondaç fat des Provinciis, publicât ancje di voaltris, li che si viôt che in provincie di Pordenon si sintin furlan te stesse percentuâl de provincie di Udin, al di là des balis che nus contin i media.
–––
In struc, ce vêso fat duncje chest an?
Prin di dut, tantis conferencis par fâ cressi chê cussience di apartignince che o disevi prime, e di fat di 11, aes elezions chest an si presentìn in 30. Po dopo ancje robis plui pratichis, tant che imbastî une onlus che si clame “Furlans pal Friûl” cun chê di dâ jutori economic ai furlans che a àn bisugne. Par esempli, o vin judât tancj vecjos rispiet ai tais te sanitât volûts de Serracchiani, li che a àn gjavade la dotazion di panzits pai vielis di 6 a 3. Al pues someâ un argoment di pôc cont, ma une confezion e coste 35 euros.
–––
Novitâts pal futûr?
O vin fat di resint une riunion li che o vin decidût un cambi di strategjie rispiet ae prime intenzion, ven a stâi di no partecipâ a elezions: o vin decidût che, se si rive, o darìn la poie a candidâts furlaniscj tes aministrativis. Il gno sium al è di fâ lâ sù un sindic nestri, e che si presenti aes ocasions uficiâls cu la fasse blu cu la acuile impen di chê tricolôr. Chest al fasarès scjas e al movarès lis cussiencis, dant visibilitât ae cuistion furlane.
–––
Lui tornaraial a presentâsi aes elezions, e si candidaraial ancjemò tant che president dal Parlament?
Mi presenti aes elezions, ma no ai intenzion di tornâ a fâ il president parcè che o pensi che al varès di jessi un zovin, che a chel i darai par prin une man. Ancje l’an passât o varès vût miôr che al fos cussì, ma mi àn dât a mi l’impegn; mi restarà la sodisfazion di jessi stât il prin. No soi tacât ae poltrone, insume (al rît, n.d.r.). ❚
Dree Venier


text:
Andrea Bellavite, l’ex plevan deventât sindic
Nassût a Verone tal 1959, Andrea Bellavite al è a stâ a Gurize dal 1968. Ai 5 di Jugn al à vinçudis lis elezions di Dael deventant sindic cul 51,45% dai vôts di chei citadins che a son stâts siei parochians tai agns Novante.
Dal pont di viste dal dirit canonic, al è inmò predi, ma cuntune sospension a divinis che no i permet di esercitâ lis sôs funzions eclesiastichis (cundizion no ireversibile, ndr).
al è teolic, gjornalist e president de associazion culturâl Forum Cultura per Gorizia/Guriza/Gorica, e lis sôs primis peraulis dal discors di gnûf sindic di Dael a son stadis: «La culture e à di jessi la fonde di ogni at de politiche».
Par se al à tignût il referât ae culture, al turisim e ae ativitâts produtivis, e al à declarât di volê pontâ su la valorizazion dal Iter Aquileiense (www.camminoceleste.eu) pe valorizazion de culture locâl intune clâf di svilup economic turistic dal paîs: «Al è propit a Dael che e je nassude la idee di chest pelegrinaç» al ricuarde cun emozion, jessint tra chei che tal 2006 a àn contribuît a fâ nassi cheste esperience «Cui amîs de associazion Iter Aquileiense e dal circul Navarca, cul so president Aurelio Pantanali, o vin volût creâ chest itinerari che al è simbul de amicizie dai cuatri popui (furlan, talian, sloven e todesc) che in Friûl si cjatin su la Mont Sante dal Lussari».
il sindic bellavite al à ideis claris ancje su la cuistion furlane «O soi nassût a Verone e o amet che, ancje se lu capìs dut, no feveli inmò tant par furlan, ma o soi convint dal grant valôr de lenghe e de culture dal Friûl: lu ai fat tai agns Novante cuant che o jeri plevan e o continuarai di sindic te valorizazion de lenghe furlane parcè che une sô eventuâl pierdite e sarès un dam no dome pai furlans, ma par dute la umanitât». ❚
✒ Christian Romanini


text:
dimarts, d’abril 17, 2007
Second round: cussì cussì
Cun vue o ai finut l'apel di març/avril, e al à fin il belanç al è cussì cussì, un esam e mieç, eletroniche, bon parcè che al è un esam che al romp i coions, ancje se al samee facil e vue o ai fat il test di inzegnerie dal software, che al val pal oral, no indispensabil ma mior velu fat, simpri alc di mancul. Però, chel maledet comunicazions, o soi stat a studià ancje il di di Pasche e nuie, scrit laat mal e duncje al è come ve studiat dut par nuie. ce nervos. l'oral savevi un biel poc, ma mi à capitat un scrit compagn di chel di març, a jerin doi compits, A e B, il B lu savevi fa ma mi è vignut fur A. Paziense, ce atu di fai. Chest al slungjarà i timps, o crodi. Sperin di rivà par Març. Vue o stavin viodint cun Lu di fa un viazut, o par l'ultin dal an, o prime, un nol pol neancje nolegjà une machine se nol à almancul 25 agns, al è scandalos (no in realtat ti fasin paià il suplement, bastarts). Mah. Culì cjalt. Cjaldon. No olsi imagjinà lui/avost. Prime o soi lat su la moto di Perro, fin tal Carrefour, a cjoli un poc di robis (e ancje parcè che o vevi di scjariami dopo dal test di Ing dal SW). Honda CBR. corusse. però no mi dave tante sigurece, boh, no mi sameave tant sigur a guidà, cul cambi, cun dut. Forsit mi à za passat chel des dos ravuedis. Però cuant che tu sintis l'aiar inte muse ti samee di jessi in Paradis. Forsit varessi di comprami un spiderut. Fiat Barchetta. No crodi la fasedin neancje plui. Ir ancje batisim di Sim. Une biele zornade, mangjat come pursits, e dut cussì. Bon, cumò a son lis 1.43. O ai ancjemò di fa un casin di robis. doman o ai di tornà su, par rilassami un par di zornadis, che lunis a scomensin lis lezions, e si tache dut di gnuf. E di colp no mi van neancje plui lis letaris furlanis, par chel o scrivi cussì a cazzo. sperin che i trenos no mi fasedin scherçs, ma i crodi poc.
Etichetis: esplorazions, timp, universitât
divendres, de març 23, 2007
First round: dut mâl
Beh, fin cumò o vevi di provâ 3 esams (bon, un complet e doi mieç esams) e son lâts ducj mâl... bad bad luck e cussì mi tocjarà passâ ancje Pasche a studiâ... cuissà se la prossime Pasche e sarà plui cuiete... un al spere simpri. Mi displâs soredut par chel complet, che al è un biel pôc di studiâ... comunicazions eletrichis di **************. Îr di sere, za che o vevi la machine, par smaltî la delusion, o ai cjapât sù cun luca e sin lâts prime ca parsore, san luche e sù fin a Sasso Marconi... poi drets fin a Vignola. a son biei puescj, ducj un tic ondulâts, e cjiscjei glesiis e palaçs medievâi par dut. E dut a pôcs chilometris, no plui che lâ su a Udin. Mi plasin masse i colli. Vêju lì a doi pas, salvadis, ma ben tignûts. Biel. Ah al è tornât il frêt comunque
Etichetis: esplorazions, seradis, universitât
diumenge, de març 11, 2007
Cuasi esams
O ai finalmentri cambiât il model dal blog, cumò o dopri chel gnûf che al è fat propit ben... dut visuâl, no si à di meti man al codiç. Biel. Mi plasin ancje chescj gnûfs colôrs. Po ben, intant o soi rivât a la ultime setemane di lezion, la prossime. Dopo esams. Aromai ducj a son impuartants, ancje parcè che a son pôcs ... ma se va ben cumò tra Març e Avrîl o soi metût ben. Se no, amen. Mi stoi simpri plui apassionant a Linux. Al va ben, al è biel e alternatîf. Varai di scomençâ a dâ une man cu la programazion. E je une cuestion di scomençâ, dopo tu vâs indevant. Îr soi stât a zuiâ di basket tal playground come chei vêrs. Difat o soi dut disfat vuê. Pazience. Cumò o mangji alc e dopo studiâ e studiâ e studiâ. Ah, e je rivade la primavere comunque. O nol è mai rivât l'unviar
Etichetis: informatiche, universitât
dimarts, de febrer 27, 2007
Futûr
Eh, sì, it's time to think about the future. I'll probably finish the exams on December/January (at least I hope so), but what will I do in the future? After that? I guess I have to continue university, after just three years your degree is useless. But should I start right after, or should I take a break? I vote for the second... in particular I wanna go abroad for a couple of months, maybe in London, find a lil job and ...well... make experience. I'm sincerely fed up with Italy. This could be the right chance... well who knows... I'm used to life last minute style so these are really long-term planes......
dijous, de febrer 15, 2007
Metât trimestri
Soi a metât trimestri... ancjemò 4 setemanis e o viodarin i risultâts. Al fâs simpri cjalt, robe di primevere, mah. Domenie che o soi tornât jù o ai vût un pôc di casin che a Vignesie al jere carnevâl e al è simpri plen di int. O ai ancje fevelât une triestine ma slovene, no vevi mai fevelât cun nissun dome cun triestins talians/talianots... e dongje di me al jere sintât un de me stesse facoltât, e o ai tabiât un pôc ancje cun lui. O ai viodût ancje un coment, cuasi un paragon a pasolini robis gruessis :-D e po pasolini al jere mieç bolognês jo o soi un ospit (paiant ;-)).. pe fin si spere di no seguîlu, ma jo disi simpri che al dipint dut dal destin, nol è nuia di fâ.
Etichetis: trenos, universitât
Subscriure's a: Missatges (Atom)


text:
Ream Unît
Il Ream Unît al è un stât de Europe ocidentâl, jentrât inte Union Europee il 1 di Zenâr 1973. Al è formât de isule di Gran Bretagne e de bande nord-orientâl de isule d'Irlande. Al è componût de union politiche di cuatri regjons storichis: Inghiltere, Gales, Scozie, Irlande dal Nord o Ulster. A son ancje des dipendencis de corone (lis Isulis dal Canâl e la Isule di Man) no fasin part de Union ma a son federâts al Ream Unît; al à ancje la jurisdizion su 14 teritoris separâts, fra chei Gjibraltar e lis Isulis Falkland.
Tabele dai contignûts
Gjeografie[cambie | modifiche il codiç]
Morfologje e svilúp cuestîr[cambie | modifiche il codiç]
Il teritori a nord al è montuous, inveze a sud e a sud-est al è o di coline, o di planure. Las monts plui importants a son : i Grampiani, i Pennini e i Cantabrici.
Las cuestes a son pîtost articulades e altes, soredut in Scozie e tal sud-est de Inghiltere. Las isules plui impuartants che sji cjatin dongje il teritori mari, oltre a ches principâls di Gran Bretagne e Irlande, a son :
- Isulis dal Canâl
- Isule di Man
Idrografie[cambie | modifiche il codiç]
I flums dal Ream Unît a son simpri plens di aghe, parcè che il teritori al è costantementi bagnât da ploe, ma no son tant luncs. Chei plui importants a son : il Tamigi, il Severn, il Clyde, il Mersey e il Trent. In Scozie a son ancje tancj lâts, dets "loch" ; il plui famous al è chel di Loch Ness, a causje di un ipotetic mostro che al vîf denti. Il lât plui grant, però, sji cjate in Irlande e scji clame Lough Neagh. Te isule di Gran Bretagne a son ancje tancj canai, che a coleghin lâts e flums ; chel plui important al è chel di Caledonie. I mârs che bagnin il Ream Unît a son : l'Oceano Atlantic, il Mâr d'Irlande e il Mâr dal Nord.
Clime[cambie | modifiche il codiç]
Il clime dal Ream Unît al è oceanic.


text:
Befanis furlanis7 coments Publicât da il crot il mercoledì, gennaio 06, 2010
Inte interpretazion moderne de Befane lis feminis si mandin fra di lôr i auguris vie sms...
No sai cui che e je la autore di chest messaç ma mi somee cussì biel che e valedi la pene di zirâlu a dutis lis befanis che passin par di ca.. :-)
La befana vien di notte.... cence scove e dute crote,
si è stufade la vecjute di sei puare e dute brute.
Biei vistis e scarpis netis, di silicon lavris e tetis,
e mande ducj a fasi un zîr e cun l'aereo e va in Brasîl.
Par ogni Befane come me la vite gnove e comence vuê.
Auguri!
Finiraial Mai?1 coments Publicât da il crot il lunedì, maggio 11, 2009
Mai al è simpri un periodi un pôc incasinât par me, no viôt la ore che al finedi!
Intant che o pensavi chest mi soi visât che Mai e je une di chês peraulis che e pues vê plui significâts diferents.
E alore par chest mês o mandi indenant il blog zuiant un pôc cu li peraulis come Mai.
Ve ca cualchi fufignute
1. Cuant ti darano i bêçs?
"Mai a Mai mai daran"
2. "Dîs 10 dîs "
(cheste a ven ben dome dulà che il numar si lei dîs e no deis come che a disin par esempli a Codroip)
3. Masse pacific:
"Ninin anin un ninin indenant!"
4. Ce âstu viodût?
"un crot crot sul cret o crôt"
La ultime e jere autobiografiche....
Gnogno Doc0 coments Publicât da il crot il sabato, settembre 20, 2008
Îr no mi ise tocjade di puartâ il frut plui grant, chel di cinc agns, là de sede de filologjiche furlane!
Al veve viodût sul program di Friûl Doc che e jere la inaugurazion de mostre dai gnognosaurs, la sô passion dal moment, e alore jo e la femine o vin scugnût puartâlu a cognossi l'autôr.
Cuant che o sin rivâts e o vin viodût rivâ ducj i "caporions" de filologjiche o vin capît che chê dai gnognos no jere propite la robe principâl de serade ma o si sin fermâts istès a scoltâ la conference su la presentazion di un libri su lis oparis di art de associazion.
In curt o vin capît che il frut a si sarès stufât e cuant che il president de filologjiche al à tacât a alternâ tal sô discors talian e furlan, daur tradizion filologjiche :-) , e il piçul al à tacât a corezilu cun frasis come: "papà, il siôr al à dite ma però, no si dîs ma però!", o vin pensât che al jere miôr puartâlu fûr a mangjâ une fritule.
Tornâts cuant che dut al jere finît o vin finalmentri podût contentâlu come che si viôt te foto; un graziis di cûr al Dree pe cortesie.
Dree e il non de sunete.0 coments Publicât da il crot il martedì, giugno 10, 2008
Par me al è un periodi un pôc incasinât e o rivi nome vuê a fâ un coment pe lungje polse che si è cjapât Il Furlanist, il prin e il plui impuartant dai blogs furlans.
O vevi pensât di fa un post intal spirit plui vêr dal blog di Dree e par chel o vevi tacât a scrivi la liste di dutis lis difarentis manieris di disi frice par furlan, cussì juste par fa un apendice al Pirona.
Par tirâ su il nivel dal articul o varès zontât che al è un omaç a Benigni e al so famôs toc teatrâl sui sinonims talians e o pensavi ancje di tirâ fûr cualchi coment di Pasolin su la sô trilogjie de vite.
Po ben cuant che o soi pront par tacâ a scrivi e o ai denant di me la liste o pensi di provâ a cirî su Internet se o cjati cualchi altri sinonim. O tachi google e … nol vegnial fûr che il gno articul lu à za scrit chel can dal osti di Christian un pâr di agns indaûr, cun tant di contribût di chel che al sarès deventât il gnûf president de regjon. Biel no?
Potence de rêt.
Dree, dut chest ambaradan tu lu âs tacât tu!Buine polse.
Simiots e garofui2 coments Publicât da il crot il giovedì, febbraio 14, 2008
Viodint i altris blogarins furlans, fûr che il Dreut ben incuadrât, mi somee che par Sant Valentin a sedin deventâts ducj bulos! Si cjate chel che nus ricuarde che “aromai la mode americane di bombons e de fieste dai inamorâts si slargje pardut, ma in Friûl Sant Valantin al è patron dai epiletics” a chel altri che justementri al dîs che “se jê lu sa ce lu disio a fâ. Se no lu sa o e je sorde, vuarbe e çompe, o pûr no vûl savê 'nt”.
Dutis veretâts ma jo personalmentri al è za di cualchi dì che o ai vût dai avertiments cun frasis ditis par câs come “passant doman o sin za ai 14, aromai l'unvier al è finît”, che mi sa tant che a son stadis ditis cun chê abilitât strategjiche tipiche des feminis cuant che a an pôre che il lôr simiot si dismenteedi come al solit di un aniversari.
Fat al è che o vevi progjetât diviersis alternativis, une miôr di che altre. O vevi pensât di passâ par Udin par là a cjoli lis clavutis a Borc Praclûs e di cjapâ su un biel macet di rosis di cjamp (la stagjon juste!) o, se no rivavi, almancul di fermâmi te buteghe des rosis a comprâ un pôcs di garofui.
Ma si sa che chel che al vinç intal om al è simpri il simiot e cuant che tornant a cjase mi soi visât di ce che o vevi di fâ e o ai viodût ce ore che jere rivade no mi è restât che fermâmi tal prin puest ancjemò viert e comprâ almancul une scjatute di bombons.Je propite vere, cui cjocolatins no si sbalie mai.
Il reclam4 coments Publicât da il crot il venerdì, gennaio 11, 2008
Fra il reclam che mi è rivât a cjase cheste setemane, te liste des buteghis che fasin il pan cjalt intune famose cjadene di supermarcjâts, o ai cjatât une piçule imprecision (cjale la foto). Magari cualchidun al podarès scrivi al Piccolo la prime letare di proteste juste dal àn cuintri chei sacramentâts di furlans.
Compits di Nadâl1 coments Publicât da il crot il martedì, dicembre 18, 2007
Ancje a mi mi tocje fa il compitin di Nadâl di chel cjan dal osti di Dree. Ve ca lis rispuestis a la cjadene di sant antoni
Trê adjetîfs par descrivi il to blog:
braurin, inçussît, straneât
Trops blogarìns âstu cognossût di persone?
Dome un e al jere un bocon.
Cuâl blogarin varessitu gust di cognossi di persone?
Jo cun che intate li no mi impaci
Cuâl isal il prin blog che tu leis la buinore?
Dipent dai feed su la bare di drete... Une volte al jere il furlanist, cumò se un al à voie di cjatâ simpri alc di gnûf al va là di Jajo
Di cuâl blog tu fiestezaressistu la sieradure?
Pâs e amôr fradi, o sin sot Nadâl
Fâs talent scout: lancie un zovin blogarin-promesse.
So ai di fa un non o disarès cîl glaçât.
Mister bisiac4 coments Publicât da il crot il sabato, dicembre 15, 2007
Fasint un zîr in biciclete, di Pieris a Dael lant dopo a finîle a Marian, in pôc timp, si passe pai paîs dulà che a son nassûts Fabio Capello, Enzo Bearzot e Dino Zoff.
Cemût mai tancj di lôr cussì brâfs cussì dongje? Ise par vie dal aiar bon, dal vin just o nome par câs?
Fat al è che chei trê ca, sedi come zuiadôrs che come alenadôrs, a àn vinçût dut chel che a podevin vinci.
Cumò che chel plui zovin al è deventât alenadôr de Ingletiere mi ven iniment une storiute su di lui di cualchi an indaûr.
Al sarà stât tal '93 o tal '94 cuant che une zovine des bandis di Manzignel e jere stade ricoverade tal ospedâl di Udin par jessi operade.
E veve si e no un vincj agns e fra lis feminis de sô cjamare, in chês bielis cjamaris di ospedâl plenis di jets, e cognòs une vecjute che e je la agne di Capello, ancje jê li ricoverade.
In chê volte i zuiadôrs dal Milan, i Maldini, i Costacurta, i Albertini, a jerin ancjemò zovins e biei e la frute e pense ben di dâ ae agne di Capello une letarute pal alenadôr dulà che i contave, che jessint une vore timide e cence morôs, e varès vût tant gust di cognossi cualchidun dai zuiadôrs dal Milan e i domandâve se lui la podeve judâ.
Al passe cualchi dì e subit dopo la operazion la agne di Capello i puarte la letare di rispueste dal alenadôr.
Inte buste al veve metût dentri lis fotos dai zuiadôrs che i vevin fat une dediche e la firme, e dopo, scrit a man, lui i spiegave che al jere dome l'alenadôr e che ancje se nol veve masse plasê che i siei zuiadôrs a vessin masse distrazions, pes morosis, aromai, si rangjavin di bessôi. Le saludave di cûr e i faseve i auguris di vuarision.


text:
“Un cicli
si siere. Al è rivât il timp di passâ a di une fase gnove, chê de
costruzion di une fuarce politiche par guviernâ la Corsiche e
puartâle ae indipendence.” Al è un dai passaçs clâf dal
document dât fûr ai 26 di Jugn dal FLNC par comunicâ la fin de sô
ativitât armade tacade pôc mancul di cuarante agns indaûr. La
organizazion armade e à decidût di inviâ un procès di disarmament
e di jessude progressive de clandestinitât. Intal comunicât di
cutuardis pagjinis il FLNC al fronte in detai la situazion de
Corsiche e lis resons che lu àn puartât a cjapâ cheste decision
unilaterâl. Intai ultins agns la clime e je cambiade e si son vierts
spazis gnûfs pe azion politiche, intant che temis che a jerin
patrimoni esclusîf de aree nazionalitarie a son stâts cjapâts sù
ancje di altris fuarcis politichis de isule. Pal FLNC la lote pe
autodeterminazion e à fat pas indenant e, cundut che il confront cul
stât centrâl al reste une vore dûr, par puartâle indenant no je
plui bisugne des armis.
Font:
Alta
Frequenza,
26/06/14;
Gara, 04/07/14


text:
mercoledì 10 dicembre 2014
Il dì celest
Al jere propit un dì celest; un frêt mês di març. Toni al veve cjapât la coriere e al cjalave lis monts ancjemò blancjis di nêf. Une zovine si jere sentade dongje di lui e e veve tacât a tabaiâi di scuele; i pareve di cognossile di tant timp; ta chel al ve come une iluminazion: i vignive iniment un calendari cui dîs segnâts in neri e ros. Ma dulà vevial cognossût chê zovine blonde cul tailleur celest? No si visave, anzi, pensant ben… no le veve mai cognossude prime di chê volte!
Al jere propit un dì celest; un altri frêt mês di març cul cîl di un blu stupent e la nêf su lis monts. Toni, aromai vecjo di setante agns, al montà sù a fadie inte coriere-hovercraft direte a Trivignan. L’unic puest libar al jere dongje di… une zovine blonde vistude di celest… di no crodi, e jere identiche a chê che i veve tabaiât ta chê dì di plui di cincuante agns prime. Nol podeve dismenteâsi chê bielissime muse. La fantate i riduçà e, cence disii nie, e tirà fûr de cartele un piçul calendari; lu mostrà a Toni: il vieli al notà che il mês di març si fermave al numar 6… dopo di chel no ‘nd jerin altris… sfuei blanc!
Al jere chel il dì; il dì celest. Puar Toni lu cjatà l’autist-robot de coriere-hovercraft mieze ore dopo. Il vieli si jere distudât; al pareve che al durmìs.
di Checo Tam
Etichetis: Checo Tam, Contis, Famei, Gjenar fantasience, Gjenar romantic
lunedì 1 dicembre 2014
Sante Luzie e i merecans
Se savessis cetantis Luziis santis, beadis e vergjinis ch’a son scritis tal libri dai Sants! A son almancul siet, cence tignî cont di Luzie Mondele ch’a no jere ni sante, ni beade, ni vergjine, ma martare di sigûr, in prins di Don Rodrigo e po dopo di Laurinç Tramaglin, par vêju sopuartâts a lunc cence alçâ plui di tant la creste; Sandri Manzon al sarès stât une vore apajât se la Glesie la ves scrite ta chel libri.
Ma pai frutins furlans la Sante Luzie ch’a si laude in Friûl, a no à nuie a cefâ cun dutis chês sioris dal libri, parcè che tal lôr cjâf e je come une fade, un simbul dal paîs dal pan di aur e luianiis di sede, che ai dodis di Dicembar e passe pa lis cjasis a sparniçâ zugatui, bebei, mandarins, caramelis e ancje cualchi toc di cjarvon pai plui birbants.
In vite sù la tiere, Luzie e jere stade svuarbade par no volê cedi a siei seviziadôrs, e par vie di chel e ven figurade vuarbe, cu la corone di cjandelis, e cui voi dentri ta un platut ch’a ten in man. La canaie plui malcuiete, par svuincâ il cjarvon, e faseve cont ta chel difiet li, parcè che si domandave cemût ch'e faseve une vuarbe a viodi ce ch’a meteve tes scarpis; salacor e leve daûr dal nulôr, e sì che duncje al jere il câs di dâi une spolvarade di talc a lis scarpis.
Tancj paiis dal Friûl i àn dât il so non a une strade o ben une place, e ta chel di cheste conte i vevin fat ancje une statue metude suntune colone ch’a paronave in mieç de place. E jere stade li ferme par desenis di agns a segnâi la strade a chei pôcs cjars ch’a passavin par lâ e tornâ de campagne, in plui cualchi biciclete che, massime la domenie tor misdì, e faseve plui che altri di baston a chei cristians ch’a vevin bevût un tai di masse te ostarie “al bon formadi”, li tacade. A jerin a pene lâts vie i cosacs, ma ancje lôr plui di cualchi cjar tirât di cjavai o camêi a no vevin puartât. Finide la Seconde Vuere, duncje ’45 - ’46, lis stradis a jerin ancjemò blancjis, e par cjatâ un “asfalt” si veve di lâ sore la Stradalte, là che si incrosave la statâl di Udin a Muçane, che po si zontave cun la “Triestine”.
Rivade la pâs, di bot e sclop al è rivât un altri taramot, cui liberadôrs merecans, lis lôr Jeeps e i lôr Dodge a puartânus la civiltât, alçant nûi di polvar e predicjant la virtût a lis nestris fantacinis, ch’a levin matis pa lis cjalcis di nylon e la lôr musiche discjadenade.
“A mi àn invidade a un picnic” e dîs Mariute,
“Ce robe ise?” i domande Miute,
“A no sai, dut câs a mi soi mudade lis mudantis” e rispuit Mariute.
“Okey, okey” a disevin i yankees,
“O chei o chei altris par intant mê fie e je plene” a rispuindevin lis maris.
Sante Luzie sbalsamade a si domandave di adalt: “Ise cheste la libertât prometude?”
Parfin la parone de ostarie, une femenone ben metude ch’a no jere une sante, ma e jere de cjasade di un nomenât gjornalist e scritôr di oparis teatrâls, no jere dal dut convinte di chestis gnovis modis, ancje se disot vie e gjoldeve pai bogns afârs ch’ai vignivin fûr; e il miôr formadi salât de Basse ca si mangjave te ostarie al veve la so part tai afârs.
Al jere un daspò gustât di sierade chel dì ch’al à savoltât la mirie dal paîs, cuant che un vosarili miscliçât furlan – inglês al ven fûr de puarte de ostarie cu la parone ca ten pal copin un soldadut jankee, disint:
“Va a incjocâti vie di chi brut schifôs”.
Lis protestis e i mocui in slang merecan no si son ben capîts, e inalore par fâsi capî miôr il little boy al monte sul so Dodge e al met la marce indaûr a svuarbon, si propri a la vuarbe e a pensât Sante Luzie ch’a no veve capît ancjemò la sorte che i tocjave, e di fat un moment daspò a si à sintût un sdrondenon di fâ tramâ i mûrs des cjasis. Une sene cussì la parone e curiôs vignûts fûr di bot dai curtîi, a la vevin viodude dome sot i bombardaments: la colone sdrumade jù te place, la statue rote a tocuts dentri tal casson dal camion, la corone cu lis cjandelis e il platut cui voi, distacâts e soterâts sot lis rudinis: une fracassine! Il merecanut, passade di bot la cjoche, al tente di meti la marce indenant e scjampâ vie cun dutis lis santis rudinis tal cason, ma la parone cence pôre a si met par denant, a vierç la portele dal camion e lu tire jù disint:
“Malnassût a ti vevi dit di lâ a incjocâti vie di chi, ma cence fracassâmi Sante Luzie! E cumò a tu tornis dentri e no tu ti movis fin ch’a nol rive il to comandant a paiâ ducj i dams”.
Il comandant, clamât vie radio dal “presonîr”, al è stât di peraule e Sante Luzie, dute gnove, e à podût tornâ a sorestâ la place, ancje se dome plui cun funzions di taronde stradâl. Miôr che no nuie e à di vê pensât la Sante.
di Bepi Zefon
conte vere (al è ancjemò vîf chel ca la conte a disevin de mês bandis)
Etichetis: Bepi Zefon, Contis, Gjenar romantic, Gjenar storic
martedì 25 novembre 2014
La vacje di Sant Denêl
«…Ma mi insumio, soio muart, o cualchidun cence che mi acuarzi mi aial puartât in chel mont che nol è plui ma, che ben ancjemò mal visi?» si domandave Bepo, sfuarçantsi di vierzi i voi, dopo une gnot, là che nol capive cui che lu veve puartât in chei timps indulà che il snacai sù la sô muse al faseve ancjemò di paron.
A Bepo, i tornavin tal cjâf e denant dai voi, ricuarts di vite, vuardâts in chê scjate misteriose, che nissun al sa se la vin tal cûr o tal cerviel: in chê cassele là che il timp planc, planc, ju lave di ducj i torments e i dolôrs di in chê volte, par dopo, cuant che mancul s'al spietin, magari tal sium, fasiusai rivivi simpri plui biei.
E in chê vegle, i pareve di jessi tornât pardabon indaûr te sô infanzie; usmâ l'odôr de jerbe brusade da zulugne, che e cresseve su chei cuei salvadis, indulà che di frut al lave a tindi; viodi lis viscjis tindudis plenis di ucieluts: luiars, franzei, montans, gardelins...
«Dâti di ca… vierz i voi, sveiti, no âtu finît di dî strambolots, al è di oris che tu fevelis di bessôl»…
Ulive, stufe di sintîlu, si zirave, gnervose, tal jet. Sarés jevade, ma fûr des cuviertis e jere une criùre che faseve dreçâ il pel a pene a meti fûr la man. Po dopo dal barcon si sintive che su la strade la tramontane e soflave cence nissune creance e che la ploie e colave jù a selis.
Puare femine, sintût chel timp la di fûr, e varès volût di gnûf impisulîsi e par chest lu preave di finî cui siei siums , ma lui no la sintive. Cui sa là che Morfeu lu veve puartât!
«Le vacje di Sant Denêl – Bepo, crustant i dincj al murmuiave – le vacje di Sant Denêl…»
Sì, Bepo, cumò al jere montât sù su chel tren che di Udin, ogni dì, passant par ducj i paîs a bas des culinis, al rivave sù, fin tal paîs dal presut, propit a San Denêl. Ulive lu veve capît pai strambolots che a jessevin da sô bocje, come che e veve capît, istes des sôs peraulis, che cumò il tren si jere fermât te stazion di Feagne.
«Doman…, sì doman…» biât, Bepo, cussì al predicjave «tu mal dâs doman, cuant che cul tren o tornarai a passâ par chi ….. Vignarai cu la scjaipule…»
Bepo si insumiave di un gardelin che un so amì, propit di Feagne, al veve cjapât sù par lui suntun nît poiât intun di chei peçs che a cressevin ator ator de stazion.
Ulive, puare femine, tal sintilu no saveve se ridi o vaî e rassegnàde, provant di gnûf a sveâlu par falu tasê e veve zontât:
“Banducel, cuâl gardelin, cuai peçs de stazion di Feagne, cuale vacje di Sant Denêl. Chei arbui ju an dislidrisâts di un piès, e ancje la vacje di Sant Denêl le an sfantade di une vore di timp.
Intant, là di fûr, la buere no dave padin. La ploie ancjemò e colave bondant e no tant lontan si sintive sbati cualchi barcon. Su la strade, invezit, al pareve che al corès alc di grues, che l’aiar al puartave vie cun sè: forsit un toc di gorne o un grues carton.
I burlaçs di chê brute matine a Ulive i parevin il spieli di chel mont, gnûf, che di cualchi an planc, planc si fâseve indenant: un mont di miserie, di cjasis fredis, di fantats, par sante scugne, cu lis mans tes sachetis, paris di famee cence lavôr e Diu nus vuardi, come une volte al tornave un mont cun pôcs bacans e i tancj muarts e di fan.
«No, no , in chel manicomi di timp e di mont là di fûr no ai voie di lâ: miôr sta chi tal cjalt, sot des cuviertis, ancje se mi tocje scoltâ lis bufulis di Bepo, i siei mateçs cui gardelins e cui siei viaçs su la vacje di Sant Denêl, ancje se a pensâle ben no mi displasin: a somein a bielis flabis».
di Nello Malisano
Etichetis: Contis, Gjenar romantic, Nello Malisano
sabato 22 novembre 2014
Hommage à Peter Hyams
Mamoudah ben Ali al stave traviersant il desert ros te lungje strade che di Gundàm e parte a Timbuctù: al veve però cjapât un troi alternatîf passant par un puest che al cognosseve nome lui cuant che… il so camel al pescjà une strane scjatolete di lamiere che si moveve sui cingui.
di Checo Tam
Etichetis: Checo Tam, Contis, Famei, Gjenar fantasience, Gjenar ironic
mercoledì 19 novembre 2014
La comete
Roxane e netave ben i ufizis de NASA ma e jere masse curiose e no resistè a vierzi chê stanzie misteriose cun chel badge di un tecnic che e veve cjatât sul paviment.
Maravee! Une stanzie scure ma plene di lusutis che a rapresentavin lis stelis e al centri une grande piere, sui 2 mt di diametri, sospindude al sufit cun cuardis pituradis di neri e che no si notavin tal inprin. Un modelin di sonde al jere “aterât” su la piere e daûr di chel e stave une telecjamare… vêso capît? Roxane e stave ancjemò realizant a ce che e servìs chê “instalazion” ma cualchidun le cjapà pal cuel e le indurmidì cul cloroformi…
di Checo Tam
Publicât di gelo stellato a lis 01:59:00 10 coments
Etichetis: Checo Tam, Contis, Famei, Gjenar romantic, Gjenar sociâl, Gjenar storic
venerdì 14 novembre 2014
Alc al è alc
Il frutin al jere sintât suntun clap, incjastrât framieç di altris pieris grandononis, slacadis jù de parêt de mont.
I deve la schene: al cjalave, denant di sé, un foran che al scocolave i voi suntun sbit di cîl cence nulis e sul vert inrusinît dai peçs, di ca e di là de valade. A man drete dal picinin, inscrufuiade, e steve une bolp, e se nol viodeve mâl, a man çampe, fate sù tant che un spali, i someà di viodi une lipare, cul riçul ben alt sul mustic, ma forsit lis dôs bestiis a jerin dome inte sô imagjinazion: cuant che al rivà dongje il frut al jere di bessôl.
«Mandi!» i disè la canaie, voltantsi indaûr al cisâ dai siei pas e scjassant la sassare di riçots bionts.
«Ma-mandi», i rispuindè lui, scaturît. Al veve cjaminât par oris, jenfri lens e pieris e bosc e baraçs, lant sù pai crets dulà che al jere sigûr di no cjatâ anime vive, e cumò, viodi un frut, un frutin - trops agns al podevial vê, sîs… siet? - lu lassave no pôc maraveât.
«Cemût ti clamistu? Ancje tu achi a cjalâ la mont che mangje il soreli?»
«Gabriêl, mi clami, ma…»
Il zovin al cjalà dulà che al cjalave il piçul, che intant si jere tornât a voltâ. Une bale rosse, come di ûf, si steve sbassant jenfri la V metude adun dai flancs des monts: e pareve propite une bocje che lu strenzeve. Al somee Pacman che al mangje une des sôs balutis, al pensà Gabriêl, inmagât di chel splendôr.
«Ce biel…» al disè il frut, cence dâ di intindi che al cjacaràs cun lui. Dopo di che al saltà jù e al parè vê voie di inviâsi di cualchi bande, ancje se li ator no si viodevin trois. «Jo o jeri chi ancje par saludâ i miei amîs. Tu invezit? Ancje tu vevistu cualchidun di saludâ?»
Ducj, al pensà di gnûf Gabriêl, maluseriôs. Ma nol podeve sigûr contâi che a li, tal intrîc dal bosc, lontan chilometris di cjasis e olme umane, lui, parcant la machine in place a Tumieç, chê machine che nol varès nancje podût vuidâ, la patente aromai glotude de sachete di un carabinîr cul etilometri, lui, al jere vignût a li, li che nol saveve nancje ben dulà, ma adalt, sù, di podê cjalâ sot l'inzirli, poiât su lis pieris duris e grispis e lontanis, lui, al jere vignût par saludâ ducj par simpri, ancje se chei ducj, cumò che nol veve plui un lavôr ni al rivave a cjatâ un, e che amîs 'nt veve come simpri, ven a stâi nissun, chei ducj, insome, a jerin pôcs, pocjissims, juste so pari e sô mari, e forsit un barbe e un pâr di agnis, o la sô murose viele, che ae fin, a jê sì, ma a lui no, no jere mai passade, e cussì, cun chei ducj che a jerin pôc e nuie, e jere vere che ancje lui al jere li par saludâ i amîs. O par copâsi, par dîle in struc e cence creance.
«E alore? Mi dîtu?»
Gabriêl, pierdût tai siei pensîrs, no si jere inacuart che il frut al spietave inmò che i rispuindès. «Sì, sì…» al trabascjâ tai dincj, «ancje jo o jeri vignût a saludâ cualchidun».
«E lu âstu cjatât?»
«No… mi pâr propite di no. Ti ai cjatât dome te».
«Ah, ben. Alc 'l'è alc, nuie 'l'è nuie!» i disè il frutin riduçant, e Gabriêl, nol capì nancje lui parcè, al cjatà chês peraulis che al veve sintût dî milante voltis, plui veris dal solit.
«Alc al è alc», al ripetè sotvôs, gratantsi il cjâf.
«Ti tocjarà tornâ une altre volte, alore», al le indenant il picinin, «magari si tornìn a viodi».
Un rumôr al fasè voltâ Gabriêl viers une cise. La bolp lu lumave di framieç lis ramascjis, curiose. Si voltà, par domandâi de bestie ae canaie, ma sul clap nol jere plui nissun. Alore al le sù lui e al cjalà abàs: il foran di piere dure si butave jù a plomp. Sì… al jere il puest just, al pensà.
Ma aromai la fote i jere passade… e cun di plui, al veve tacât a pensà che, cuissà par cuale misteriose gjeografie, la zone che al crodeve disabitade e devi jessi stade dute il contrari. Nol podeve che jessi a stâ li dongje, chel frutin curiôs. Cussì al tornà viers cjase, ancje se in curt si pierdè pal bosc. Pôc mâl, al pensà, prin o dopo al sarès saltât fûr in cualchi paisut, e se par disgracie al fos colât… amen.
Dilunc la strade al veve inmò tai voi il soreli glotût des monts, e cuasi lu ricjatà, intun miluçâr plen di pomis rossis e lustris che a slusivin tal imbrunî. Si fermà a cjapâ sù i miluçs salvadis, doprant la maie come sporte, e al rivà cjase a scûr, scoreât, sgraçât, strac e sglonf di criûre. Sô mari lu cjalà come se e viodès une fantasime, ma subit si inacuarzè des pomis.
«Ben po… Ben fate Gabriêl! A chi mi vegnin fûr almancul doi chilos di marmelade, cussì tu la puartis a Pieri, chel de braide di sore, e tu i domandis une gjaline, che no savevi juste cemût paiâlu».
«Sì, sì… fâs ce tu vûs… ju ai cjapâts sù parcè che a jerin biei di viodi», i rispuindè il zovin, muardint un dai plui ros. Ma al veve pene pensât che e jere stagjon di cjapâju sù, i miluçs, e forsit a Pieri i coventave cualchidun a dâi une man, tal cjamp. Doman, al pensà, al varès provât a domandài.
di Raffaele Serafini
Contis dal Ostîr
Etichetis: Contis, Contis dal Ostîr, Gjenar fantastic, Gjenar romantic, Raffaele Serafini
giovedì 6 novembre 2014
Rineât
- Lassaitlu stâ! Fedêi, judaitmi!
- Tasêt, predi: vô, tes vuestris bielis citâts, no savês nuie di ce che o vin di scombati, nol è scrit nuie tai vuestris biei libris. O sês pene rivât, ma se o restarais ca sù di nô par cualchi an o ‘ndi varès provis fin vonde.
- O sês lâts fûr di sintiment! Cumò vonde, finîtle in non di Diu, cui us daial il podê di menaçâ un dai siei fîs?
Il predi al cjapà il frut tal braç e si invià corint bande il paîs.
- Se al è fi di Diu no sai, ma di sigûr nol è fi di umigns. Al è un di lôr, al è un salvan. Vualtris doi, fermaitlu.
Doi omenats, a chel ordin dal merìe, a brincarin il predi e i gjavarin des mans il frut trimant.
- Un puar vuarfin. Selerâts, nemîs di Crist!
Si butà in zenoglons e al tacâ a preâ.
- Sì, predi, un vuarfin. Saial dîmi cemût che a son muarts so pari e sô mari? A si son distudâts planc a planc tant che lumins, cun dut che a vevin nemâi e cjamps e a no pativin la fan. Nissune malatie, no vevin bugnons ni segnâi di altre fate, a si sintivin dome stracs. Stracs e avilîts, e ju àn cjatâts tal flum, inneâts, e lis bestiis sparniçadis cence vuide. Ducj si lu sa che i salvans a mudin i lôr fîs cui nestris, te scune, la gnot.
- Cheste matetât e scuen finî daurman. Jacum, al è to nevôt, dîs alc.
- Chel li nol è gno nevôt, don. Lu vês dit propit vô che al à imparât a lei di bessôl e al capìs di latin come se al fos lât in ‘siminari. Al à i voi spirtâts dai salvans e al cjale fis, cun asse. Ancje cumò, lu viodêso, al è cui voi fissâts tal cîl e nol dîs peraule.
- Ma al è un frut cussì inteligjent, cussì bon, al è simpri cun me in glesie di cuant che a son muarts i siei gjenitôrs. Lassaitlu in pâs, volarà dî che lu mandarìn a studiâ, i scrivarai al vescul e i cjatarìn un puest lontan di ca. Par plasê, fradis!
- Masse tart. Chest no nus scjampe. Copilu!
Un dai omenats al tirà fûr un curtìs e lu impirà tra lis cuestis.
- Aaaaaahhhhh.
Al jere stât l’om a berlâ, cuant che un licuit latisin al jere spissulât pardut de feride. Il braç dal om al cisave dulà che il sanc forest lu veve tocjât. I mancjarin lis gjambis. Il licuit, come aghe cjalde, i brusave la cjar e i voi colantji intor. Il frut al cjalave scaturît, sameave che lui, plui di ducj, si des di maravee.
Dai arbui dulintor, a colp, une fumate penze faliscjade di arint e cuvierç dut. La tiere e trime e di dongje al rive sunôr di sivilots.
E prime che la fumate si sfanti, lassantsi daûr dome davoi e confusion, centenârs di vôs, intune, a disin:
Nô o sin antîcs, sin fîs da la mont
nô o jerin ca za prime di vô
di prin che a scomençassis a slambrâ la foreste
cui vuestris filârs e a sburtânus lontan
e ca nô o sarìn ancje dopo di vô
di Xabi Xogrâr da Plêf
Etichetis: Contis, Gjenar di orôr, Gjenar fantastic, Xabier Xogrâr da plêf
lunedì 3 novembre 2014
Çufs
Si svee malcuiet, cu la bocje sute, impastade, netantsi i dincj cu la lenghe. La sere indenant, platant la man fassade sot la taule e dentri de manie, al veve glotût la cene in premure e si jere ficjât tal jet, cence nancje doprâ il spacetin. Sô mari e sô pari no si jerin inacuarts di nuie.
La feride lu lambicave: si jere gratât vie la cjar su la schene de man fintremai a cjatâ il vues, ma almancul al jere in fidance che chest colp nol sarès plui cressût.
«Ce âstu li? Al è un pêl! Uuuh, ce ingomut!»
Mariute e je la plui bieline de classe e Michelut si vergogne di murî. Sgnargotant alc dilunc dal ingjustri al scjampe a platâsi, par gjavâlu vie, zemant di fastidi. Cuant jerial saltât fûr? E parcè tant grues e scûr? No ju à nancje, lui, i pêi… Nissun dai siei compagns ju à!
Cuant che al torne tal banc, Gaetan i riduce e lu poche cul comedon. Michelut si rassegne: lu varessin coionât par un pôc. Di ben che s'al jere gjavât subit, al pense, ma la matine dopo il pêl al è di gnûf li. Anzit, no dome un, ma une piçule schirie, e se nol fos impussibil si disarès che a somein un çuf di jerbe, parfin tal colôr. Ju distirpe cun fature, e lis lidrîs, umidis di sanc, a sburtin chel pensîr. La dì dopo a tornin a cressi, e anche chel dopo inmò, simpri plui vivarosis. In ca di une setemane al veve intor une striche di prât.
Stuf, dilunc la ricreazion, al robe un compàs e al sgarfe, supant il sanc, pa no sporcjâ il banc.
Al sflade, intant che al disrodole la fasse, plen di morbin. Sui ôrs, sot dal sanc secjât, si è za fate su un pocje di croste. Michelut al riduce, content, ma al sint come un grop di cjavei in bocje. Al met dentri i dêts, al tocje, al scaturìs. Al dopre il spacetin cun ferocitât, al mastie, al sbreghe vie, cence il coraç di cjalâsi tal spieli e vierzi la bocje.
Cuant che al spude tal lavandin, i fii luncs e verts si pierdin in tal sgurlâ de aghe.
di Raffaele Serafini
Contis dal Ostîr
Etichetis: Contis, Contis dal Ostîr, Gjenar di orôr, Raffaele Serafini
domenica 2 novembre 2014
Necropolis
Sui vues di chei ch'a forin, o cjamini, tra busts veants ch'a cuchin i vìfs.
A la Puarte di Brandeburg, glongjadis di cjampanis."
Memorie di une visite 18 years ago
al cimitieri di S. Vit di Udin...
a jentrade e somee propit la Puarte di Brandeburg...
di Checo Tam
Etichetis: Checo Tam, Contis, Gjenar romantic
Iscriviti a: Coments al post (Atom)


text:
lunedì 7 dicembre 2015
La purghe
5 coments:
- Yaio ha detto...
- Questo commento è stato eliminato dall'autore.
- 07/12/15, 20:08
-
-
Fos stât miôr che invezit di cjoli le purghe al ves dizunât cualchi zornade prin, ma come che tu disis tu al jere un furlan di di une volte. BIele e divertent la conte. Mi à fat fâ une biele ridade.
Nello Malisano
- 07/12/15, 20:11
- Yaio ha detto...
-
Di sigûr xche in chê volte si tratave di vueli di ricin e o crôt che nol jere conseât di toilu le sere par vie che l'effiet imperiôs al padeve fâte fâ tal jet o vie pe cjamare tant che tu corevis vie tal ceso:-)
O feveli par sei stât "purgât" cuntune mignestre di fasois invueleade di vueli di ricin insiemit a cualchi compagn. L~i, o tu rivavis tal cesso il prin o tu vzvis di cori di fûr a cjatâti un cjanton libar. Cualchidun come un dai miei amîs,se faseve tes barghessis parce ch'al rivave masse tart. Il dí dopo, parce chi vevi masse ridût di lui mi veve obleât a fâ un round di pugjilât. Inutil dî che si fin chel dí a si si dave pugns par ridi, o ai scuegnût difindimi par no cjapâ masse botis:-)
- 07/12/15, 20:25
-
-
Galiano biele le to conte, mi à fat ricuarda puar Vigji, al jere a sta tal gno stess curtif, e cuant o jeri frut ji an dat la purghe cul vueli brusat de balilla parcè al veve il cuadri di stalin picjat in cjase.il cesso dongje le stale al'è stat maglat di neri fin passe dopo vuere. Lussian
- 08/12/15, 09:32
- Galliano ha detto...
-
Il biel dai coments al è che a voltis si trasformin in complements de storie. Une zonte che cence pretesis di modificâ l’origjinâl i da ae conte e al contadôr altris pussibilitâts di disvilupâ altris temis.
O salût a Nello, Yaio e Lussian par vê partecipât cui lôr coments.
- 09/12/15, 01:28


text:
Chel va e ven di oms, anzianots e zovins, te cjase di Ustine, massime dal martars ae sabide a nol podeve fâ di mancul di dâ tal voli a lis lenghis peteçonis dal paîs, cun di plui che la cjase e jere un tichinin fûr dal borc e une vore ben segnade di doi morârs, che tal zîr e jerin dome lôr; si che duncje a si podeve tignîle di voli benon. Zontait ancje che la domenie e il lunis no si viodeve un grant passaç te stradute che puartave dal borc ae cjase. A lis comaris plui scrusignotis no i coventave sfuarçâsi tant par capî il parcè, ‘sint che Arduin l'om di Ustine, al faseve il barbîr di mistîr e come ben si sa i barbîrs di domenie e di lunis a no lavorin, almancul te lôr buteghe.
Barbîrs e mulinârs di domenie, come ducj i cristians, a polsin e dal lunis di ferme invezit a si avalin par disbratâ dutis lis pratichis e i cartolaments che il mistîr al domande, fintremai lis gnocis. E propri di lunis Arduin e Ustine a si jerin sposâts cence fâ tant scjas, ma tignint cont de clientele ch'a jere stade invidade al gustâ, e tra un "vive i nuviçs", il tai de golarine al nuviç, e cualchi tai di vin di masse, ancje la nuvice a scomençave a lassâsi lâ, massime tal balâ une vore strete cul copari, fin che la comari inacuarte si è metude a jufulâ un: "ju fu fui Ustine e je cjoche", fasint finî la gjeromete. Nol jere un biel scomençâ il matrimoni ma la zornade e jere finide in glorie istès, si che la dì dopo Arduin al jere tornât in buteghe pront a servî i clients "di barbe e piruche".
S'al è par chel ancje Ustine e veve une grande passion pai clients, massime mascjos, e passade cualchi setemane a fâ lis voris di cjase a scomençave a stufâsi e lamentâsi di cjatâsi a jessi simpri di bessole, fin che un zovin ch'al lavorave ta un cjamp li dongje si è ufiert di fâi companie cun la scuse di une cjicare di cafè. A chei timps là no 'nderin telefonins o smartfons cun whatapps, ma il passe peraule al funzionave benon e di li al è scomençât il va e ven te cjasute solitarie, tant che di sot vie aromai ducj a savevin ce ch'al voleve dî: "o voi là dai morâi”. A Ustine i plasevin chei regaluts e cualchi bezin ch'a i saltavin fûr di rive in jù, cence dismenteâ che a une biele femine e ben metude come je a no i displaseve nancje sedi bramade e rimirade, ben si sa, daspò no vei fât mancjâ nuie nancje a Arduin.
E lui, Arduin al sintive cualchi ridadute, e al viodeve lis cjaladis che cualchi client si lassave scjampâ in buteghe, ma nol olsave a domandâ parcè, a la fin i clients bisugne rispietâju ch'a son lôr ch'a ti dan di mangjâ, ancje se di alc ch'a nol leve tal fâ de femine al jere inacuarzût ancje lui.
Une sabide il becjâr, ch'al jere ancje un bon amì, al ven in buteghe a fâ la barbe e al scomence a fevelâ a la largje dal va e ven là dai morâi e a pandi ce che si diseve di Ustine in paîs: "Arduin, viôt che la int a dîs ch'a la doprin ducj la tô femine" e lui daspò un moment di polse i rispuint: "Sâstu ce che ti dîs, bûs al è e bûs al reste". Cun la filosofie dal "bûs de femine ch'a no si fruie", Arduin al stât bon di passâ parsore a la teorie dai "cuars di svindicâ", biât lui.
di Bepi Zefon


text:
“… Robis di fami deventâ mate. Cui varès mai dit che ancje i miei fîs cjapassin chê brute strade? Nancje vuê, che e je la fieste dal non de Madone no je lade a messe......"
Di bot e jere ore di cene e Antonella no jere ancjemò tornade a cjase.
“A balâ ogni domenie e à di lâ, e po’ cun che cotule tant curt che di bot i salte fûr ancje la …. E cui la ten?. Fossie dome jê. So fradi, si è lassât cressi i cjavei cussì tant che di bot i rivin tal cûl. Cun di plui chel nol vâ a messe de gnot di Nadâl.”
“Forsit cualchidun mi à maledide” – chest si domandave Marie, sangloçant, e fevelant di bessole cu lis lagrimis che i spissulavin jù tal smursiel -. Puarete, no saveve a cui Sant votâsi. No i lave ni su e ni jù che siei fîs a cressessin in chê maniere, ven a stâi lontans de peraule di Diu,cun di plui lant daûr a chês gnovis modis che cui sa indulà che ju varessin puartâts. Daspò chês modis, che di sigûr a varessin ribaltât il mont.
Lu stes, cence dî une peraule ancje Malie, sô madone, sentade dongje dal fûc, cjapade dai stes pinsîrs si sintive un grop tal stomi.Varès volût vai. Daspò no le lambicave dome chel pinsîr, ma ancje chel di Bepo, so fi, che di un moment a chel altri al sarès rivât a cjase cjoc come dutis lis fiestis. Biel om ancje chel…
Par fortune che ancje in chê sere in tant lancûr al jere rivât a bevi il so taiut, Tilio il fradi di Malie, di cualchi an tornât da Americhe. Un om, no dome bon di cûr, ma ancje savi, gustôs, tant che la sô presince e jere agradide par dut indulà che lu cognossevin.
Tilio che al veve vivût in Americhe al cognosseve il mont e nol jere un batecul come i siei paisans che vevin cjapât il tren dome cuant che ju veve clamâts il guvier. Ogni dì al leieve il gjornâl e ancje par chest al capive lis robis dal mont. S’intindeve di dut, soredut des modis che in chei timps cun sveltece e cambiavin la vite da int e che a pene finide la vuere e jerin rivadis ancje tal paîs.
Di fantatis cul cûl di fûr, e fantats cui cjavei luncs come lis feminis, in Americhe, 'nt veve viodûts cussì tancj, che a metiju in rie di Udin a saressin rivâts fin a Rome. Fossial stât dome chel. Simpri in Americhe, al veve cognossût i bai che propit cumò e balavin tal paîs e che Antonella e so fradi par chescj e levin mats, a diference di Malie e di Marie che no ju podevin sopuartâ.
Vere, no jerin come chei che balavin lôr di fantatis. Chei pipinots che ju balavin someavin scoreâts. Si intorteavin, par stâ a timp di chês musichis sveltis come vidicis.
“Son pardabon stupidis, si pierdin dutis dôs, intune tace di aghe. No lis capis, biadis, e stan mâl pai bai e pes modis che cjavalgjin i lôr fantats.”- si diseve Tilio fevelant di bessôl, sentât ancje lui come Malie dongje il spolert, intant che planc planc al beveve la tace che i veve jemplade Marie -.
“Se i vuestris zovins e van daûr a lis modis e se ur plasin chei bai di cumò, no vês di avilisi. No son chestis lis robis che sledrosin il mont. Lu stes, no vês di vê pinsîrs, se no vegnin sù preots come voaltris dôs, no son mighe delincuents? E po trops sono che van ogni domenie inte glesie a batisi il pet e daspò, no dome in famee, ma par dut, e son piês dal demoni? Cun di plui, cui al à dit che si pree dome in glesie?”
Cun chestis peraulis, Tilio, viodint sô sûr e sô gnece tant avilidis al veve a provât e confuartâlis, e subit dopo al à zontât:
“Son puieris, plens di morbin, e chest al promet ben: deventaran di sigûr bogns cjavai. Lassâju che gjoldin, se puedin, la lôr zoventût. Nol è di lôr ch'a vês di vê pôre; non son lôr chei che puartaran il mont in ruvine. Tal câs vês di ve plui pôre di chês porcariis che Bepo di un pieç al sparnice tai cjamps. Son velens che no copin dome la grame e lis bestiis che mangjin lis plantis. No vi si sêso acuartis che in Istât, di cualchi an, no si viodin plui tantis cisilis e che i gnotui e lis lusignis son sparidis cuasi dal dut?. Di chestis robis vês di vê pôre: son chestis che cambiin in piês il nestri paîs, e la vite da int. E piês ancjemò, vês di vê pôre dai miscliçs che doprin tai capanons che àn tirât sù tes nestris campagnis; di chê puce di frait che a rive di chei fabricâts, di chês porcariis, che scjariin dentri ta aghe des busis de paludere indulà che une volte no dome e saltave la tencje e il luç, ma si fermavin a nidià ancje i masurins. Chestis e son li robis che ribaltin il mont e no i bai o i cjavei dai vuestris fantats.
Vês di ve pôre di chescj afronts a la nature; che tal borc no nassin plui tancj fruts e che tancj lu bandonin par fâ su casermons su lis monts, là che une volte i grîs e jerin i parons. Chestis a son pardavêr lis veris disgraciis dal mont, lis mês pôris. Tilio al fevelavet cun chês dôs feminis al cjalave tal vueit e si jere ingropât. Di sigûr al pensave e Vigje la sô femine, muarte colpe di cancar e par chest restât di bessôl.
Intant tal curtîl si sintive Bepo che cu lis sôs blestemis e dut il casin che, jentrant, al veve fat al veve sveât il cjan. Puaret, spaurît, al vuacave pe pôre.
di Nello Malisano